Ανακοίνωση δυνάμει του άρθρου 19 παράγραφος 3 του κανονισμού αριθ. 17 του Συμβουλίου(1)

Υπόθεση COMP/A.35.470/D3 - ARA

Υπόθεση COMP/A.35.473/D3 - ARGEV, ARO

(2002/C 252/02)

(Κείμενο που παρουσιάζει ενδιαφέρον για τον ΕΟΧ)

1. ΚΟΙΝΟΠΟΙΗΣΕΙΣ ΚΑΙ ΚΑΤΑΓΓΕΛΙΕΣ

1. Στις 30 Ιουνίου 1994, η Altstoff Recycling Austria AG (εφεξής "ARA") και η ARGEV Verpackungsverwertungs-Ges.m.b.H. (εφεξής "ARGEV"), που εδρεύουν και οι δύο στη Βιέννη της Αυστρίας, κοινοποίησαν στην εποπτεύουσα αρχή της ΕΖΕΣ ορισμένες συμφωνίες, ζητώντας τη χορήγηση αρνητικής πιστοποίησης ή, επικουρικώς, την έκδοση απόφασης απαλλαγής από την απαγόρευση των συμπράξεων.

2. Με επιστολή της 21ης Μαρτίου 1995 η ΕΖΕΣ μεταβίβασε στην Ευρωπαϊκή Επιτροπή την αρμοδιότητα ελέγχου των κοινοποιηθεισών συμφωνιών.

3. Η ARA οργανώνει στην Αυστρία σύστημα αποκομιδής και ανακύκλωσης συσκευασιών, το οποίο καλύπτει όλη την επικράτεια της χώρας. Το σύστημα αποσκοπεί στην επίτευξη των στόχων του αυστριακού διατάγματος για τις συσκευασίες. Για το σκοπό αυτό η ARA συνάπτει συμβάσεις διαχείρισης απορριμμάτων με τις λεγόμενες κλαδικές εταιρείες ανακύκλωσης (BRG), στις οποίες μεταβιβάζει κατ' αυτόν τον τρόπο την οργάνωση της αποκομιδής, της διαλογής, της μεταφοράς και της ανακύκλωσης των συσκευασιών. Οι BRG, στις οποίες συγκαταλέγεται και η ARGEV, είναι αρμόδιες για συγκεκριμένα υλικά συσκευασίας ή για ομάδες τους. Οι εν λόγω εταιρείες συνάπτουν με τη σειρά τους συμβάσεις με επιχειρήσεις ή φορείς της τοπικής αυτοδιοίκησης, οι οποίοι διενεργούν την πραγματική αποκομιδή, διαλογή, μεταφορά και ανακύκλωση. Η ARA και οι BRG αποτελούν από κοινού το σύστημα ARA.

4. Με επιστολή της 28ης Αυγούστου 2001 η ARA κοινοποίησε στην Ευρωπαϊκή Επιτροπή και άλλες συμφωνίες, με σκοπό να της χορηγηθεί αρνητική πιστοποίηση ή, επικουρικώς, να εκδοθεί απόφαση απαλλαγής από την απαγόρευση των συμπράξεων. Επιπλέον, η ARA και η ARGEV ζήτησαν την ενοποίηση των δύο διαδικασιών κοινοποίησής τους σε μία από κοινού διαδικασία. Ταυτόχρονα, η Altpapier-Recycling-Organisations GmbH (εφεξής "ARO") ανακοίνωσε ότι προσχωρεί στην κοινοποίηση ως πρόσωπο νομιμοποιούμενο να υποβάλει κοινοποίηση συμφωνιών.

5. Αντικείμενο της κοινοποίησης είναι όλες οι συμφωνίες στις οποίες στηρίζεται η λειτουργία του συστήματος ARA.

6. Στις 8 Μαΐου 1996, η FRS Folien-Rücknahme-Service GmbH & Co.KG, καθώς και η Raiffeisen Umweltgesellschaft m.b.H. κατήγγειλαν στην Ευρωπαϊκή Επιτροπή (COMP/A.36.011/D3) τη σχεδιαζόμενη ίδρυση κοινής επιχείρησης για τη συγκρότηση συστήματος αποκομιδής και ανακύκλωσης συσκευασιών. Στη συνέχεια, όμως, οι αρχικές καταγγέλλουσες δεν επέμειναν στην προαναφερθείσα καταγγελία, επειδή έπαυσαν να έχουν πρόθεση συμμετοχής στη συγκρότηση του συστήματος. H EVA Erfassen und Verwerten von Altstoffen GmbH ("EVA") που εδρεύει στη Βιέννη, η κοινή δηλαδή επιχείρηση που στο μεταξύ ιδρύθηκε, επανήλθε στην καταγγελία κατά των εταιρειών του συστήματος ARA ως νέα καταγγέλουσα και την συμπλήρωσε, αναφερόμενη στις πτυχές που έθιξαν οι προηγούμενες. Η EVA είναι πλέον 100 % θυγατρική εταιρεία της Interseroh, της ανώνυμης εταιρείας για την ανακύκλωση δευτερογενών πρώτων υλών που εδρεύει στην Κολωνία.

7. Επιπλέον, το Ομοσπονδιακό Επιμελητήριο Εργατών και Υπαλλήλων απευθύνθηκε με την καταγγελία της 24ης Μαρτίου 1994 στην εποπτεύουσα αρχή της ΕΖΕΣ και - μετά την παραπομπή της διαδικασίας στην Ευρωπαϊκή Επιτροπή - στην Ευρωπαϊκή Επιτροπή, Γενική Διεύθυνση Ανταγωνισμού, με την επιστολή της 19ης Φεβρουαρίου 1996 που αναφερόταν στην προαναφερθείσα καταγγελία, και υπέβαλε παρατηρήσεις σχετικά με το σύστημα ARA, τις οποίες διευκρίνισε περαιτέρω με την επιστολή της 22ας Μαρτίου 2002.

2. ΤΟ ΑΥΣΤΡΙΑΚΟ ΔΙΑΤΑΓΜΑ ΓΙΑ ΤΙΣ ΣΥΣΚΕΥΑΣΙΕΣ

8. Την 1η Δεκεμβρίου 1996 τέθηκε σε ισχύ στην Αυστρία το "διάταγμα του Ομοσπονδιακού Υπουργού Περιβάλλοντος, Νεότητας και Οικογένειας σχετικά με την αποφυγή και την ανακύκλωση των απορριμμάτων συσκευασιών και των υπολοίπων ορισμένων προϊόντων, καθώς και τη συγκρότηση συστημάτων αποκομιδής και ανακύκλωσης"(2) (εφεξής "VerpackVO"). Το διάταγμα στηρίζεται στον αυστριακό νόμο διαχείρισης απορριμμάτων (εφεξής "AWG") και αποσκοπεί στην εφαρμογή της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, σχετικά με τις συσκευασίες και τα απορρίμματα συσκευασιών(3). Το VerpackVO είναι η αναθεωρημένη έκδοση του πρώτου διατάγματος για τις συσκευασίες που τέθηκε σε ισχύ τον Οκτώβριο του 1993(4).

9. Το VerpackVO αποσκοπεί στο να αποφευχθούν ή να περιορισθούν οι επιπτώσεις τις οποίες έχουν για το περιβάλλον τα απορρίμματα και οι συσκευασίες. Σύμφωνα με την παράγραφο 1, εδάφιο 1, του VerpackVO, στο διάταγμα υπάγονται οι παραγωγοί, οι εισαγωγείς, οι συσκευαστές, οι διανομείς και οι τελικοί καταναλωτές. Σύμφωνα με την παράγραφο 3 του VerpackVO οι παραγωγοί, οι εισαγωγείς, οι συσκευαστές και οι διανομείς συσκευασιών μεταφοράς και πώλησης υποχρεούνται να δέχονται ατελώς τις χρησιμοποιημένες συσκευασίες που αυτοί διακινούν και εν ανάγκη να τις επιστρέφουν σε υπόχρεους που προηγούνται αυτών είτε να τις επαναχρησιμοποιούν είτε να τις ανακυκλώνουν σύμφωνα με την τρέχουσα τεχνολογία.

10. Σύμφωνα με την παράγραφο 12 του VerpackVO και οι παραγωγοί, οι εισαγωγείς, οι συσκευαστές και οι διανομείς πρόσθετων συσκευασιών υποχρεούνται να δέχονται ατελώς τις χρησιμοποιημένες συσκευασίες που αυτοί διακινούν και των οποίων δεν είναι τελικοί καταναλωτές, και εν ανάγκη να τις επιστρέφουν σε υπόχρεους που προηγούνται αυτών είτε να τις επαναχρησιμοποιούν είτε να τις ανακυκλώνουν σύμφωνα με την εκάστοτε εξέλιξη της τεχνολογίας. Ο υπόχρεος μπορεί να χρησιμοποιεί και τρίτους για την εκπλήρωση των υποχρεώσεών του. Οι προαναφερθείσες υποχρεώσεις ισχύουν από τον τελικό καταναλωτή όλων των σταδίων εμπορίας μέχρι τον εγχώριο παραγωγό ή εισαγωγέα. Ο τελικός καταναλωτής μπορεί κατά την αγορά του συσκευασμένου προϊόντος να αφήνει τις πρόσθετες συσκευασίες στο σημείο ή στην περιοχή της παράδοσής του. Αν ο τελικός καταναλωτής δεν αφήσει την πρόσθετη συσκευασία, τότε ισχύουν αντίστοιχα οι διατάξεις για τις συσκευασίες πώλησης.

11. Οι παραγωγοί, οι εισαγωγείς, οι συσκευαστές και οι διανομείς είναι υποχρεωμένοι σύμφωνα με την παράγραφο 3 εδάφιο 3, του VerpackVO να δέχονται ατελώς από τον τελικό καταναλωτή τις χρησιμοποιημένες συσκευασίες πώλησης στην περιοχή παράδοσης, αλλά η υποχρέωση αυτή περιορίζεται στις συσκευασίες ίδιου είδους, μορφής και μεγέθους των εκάστοτε διακινούμενων εμπορευμάτων και προϊόντων.

12. Οι ιδιοκτήτες επιχειρήσεων στις οποίες αναλογούν ορισμένες ελάχιστες ποσότητες συσκευασιών μπορούν να ζητήσουν την εγγραφή σε μητρώο σημείων απόρριψης μεγάλων ποσοτήτων συσκευασιών, γεγονός που συνεπάγεται ότι πρέπει να εγγυώνται τη συλλογή μέσα στην επιχείρηση και την επαναχρησιμοποίηση ή ανακύκλωση των συσκευασιών (παράγραφος 8 του VerpackVO). Στην περίπτωση αυτή γίνεται συνήθως λόγος για "απαλλαγή" των παραγωγών, εισαγωγέων και συσκευαστών από την εκπλήρωση των υποχρεώσεων τους μέσω του φορέα εκμετάλλευσης του συστήματος.

13. Σύμφωνα με την παράγραφο 3 εδάφιο 5 του VerpackVO, όταν οι παραγωγοί, οι εισαγωγείς και οι συσκευαστές συμμετέχουν σε ένα σύστημα αποκομιδής και ανακύκλωσης, οι υποχρεώσεις ανάληψης και ανακύκλωσης των συσκευασιών μεταφοράς και πώλησης μεταβιβάζονται στον φορέα εκμετάλλευσης του συστήματος ακόμη και για τα προηγούμενα και τα επόμενα στάδια εμπορίας. Το ίδιο ισχύει σύμφωνα με την παράγραφο 4 του VerpackVO και για τους διανομείς που παραδίδουν συσκευασίες μεταφοράς και πώλησης σε τελικούς καταναλωτές (τελικοί διανομείς).

14. Σύμφωνα με την παράγραφο 11 του VerpackVO ένα τέτοιο σύστημα αποκομιδής και ανακύκλωσης συσκευασιών μεταφοράς και πώλησης πρέπει να διασφαλίζει την αποκομιδή και ανακύκλωση των υλικών συσκευασίας για τα οποία έχουν συναφθεί συμβάσεις με τους υπόχρεους.

15. Κατά βάση δεν υφίσταται νομική υποχρέωση συμμετοχής σε σύστημα που έχει οργανωθεί κατά τέτοιο τρόπο (βλέπε και την αιτιολογική σκέψη 18). Επιχειρήσεις που δεν συμμετέχουν, εξακολουθούν κατά βάση να υπόκεινται στην ατομική υποχρέωση ανάληψης. Τα συστήματα αποκομιδής και ανακύκλωσης, βεβαίως, είναι υποχρεωμένα, στο πλαίσιο του τομέα δράσης τους, να συνάπτουν συμβάσεις με κάθε υπόχρεο, εφόσον αυτός το επιθυμεί και κάτι τέτοιο δικαιολογείται αντικειμενικά. Ο τομέας δράσης των συστημάτων αποκομιδής και ανακύκλωσης περιλαμβάνει τις συσκευασίες που πετούν τα ιδιωτικά νοικοκυριά, καθώς και ο επαγγελματικός και βιομηχανικός τομέας. Δεν υπάρχει υποχρέωση ειδικής σήμανσης των συσκευασιών που συμμετέχουν στο σύστημα αποκομιδής και ανακύκλωσης.

16. Για τη συγκρότηση ή σημαντική τροποποίηση των συστημάτων αποκομιδής και ανακύκλωσης απαιτείται σύμφωνα με την παράγραφο 7 α) Ι του AWG άδεια του αρμόδιου ομοσπονδιακού υπουργού. Σύμφωνα με την παράγραφο 7 ε) του AWG τα συστήματα για τα οποία ο αρμόδιος ομοσπονδιακός υπουργός διαπίστωσε δεσπόζουσα θέση, όσον αφορά την ανάληψη των υποχρεώσεων αποκομιδής και ανακύκλωσης των απορριμμάτων που πετούν τα νοικοκυριά και παρεμφερείς τομείς, υπόκεινται σε ειδική διαδικασία.

17. Οι υπόχρεοι ανάληψης συσκευασιών που δε συμμετέχουν σε κάποιο σύστημα αποκομιδής και ανακύκλωσης, αλλά και τα οικεία συστήματα πρέπει να τηρούν συγκεκριμένες ποσοστώσεις αποκομιδής και ανακύκλωσης. Σύμφωνα με την παράγραφο 11 εδάφιο 7, του VerpackVO, στην άδεια λειτουργίας των οικείων συστημάτων πρέπει να καθορίζονται συγκεκριμένες ποσοστώσεις αποκομιδής και ανακύκλωσης, εφόσον αυτό είναι λογικό και το επιβάλλουν οι απαιτήσεις προστασίας του περιβάλλοντος και λόγοι εθνικής οικονομίας. Σύμφωνα με την παράγραφο 3 εδάφιο 6, του VerpackVO, οι παραγωγοί, οι εισαγωγείς και οι συσκευαστές κατά την έννοια της παραγράφου 3 εδάφιό 4, του VerpackVO, καθώς και οι τελικοί διανομείς κατά την έννοια της παραγράφου 4 του VerpackVO και όλα τα επόμενα στάδια εμπορίας των συσκευασιών που δε συμμετέχουν σε σύστημα αποκομιδής και ανακύκλωσης ή δεν εξαιρούνται σύμφωνα με την παράγραφο 7 του VerpackVO, υπόκεινται στην υποχρέωση προσκόμισης αποδεικτικών στοιχείων και τήρησης ορισμένων ποσοστώσεων, όσον αφορά την ανάληψη και ανακύκλωση των συσκευασιών.

18. Σύμφωνα με την παράγραφο 3 εδάφιο 9, του VerpackVO η συμμετοχή σε σύστημα αποκομιδής και ανακύκλωσης είναι υποχρεωτική, αν δεν προσκομισθούν τα αποδεικτικά στοιχεία που αφορούν τις υποχρεώσεις ανάληψης της παραγράφου 3 εδάφιό 6, του VerpackVO.

3. ΤΟ ΣΥΣΤΗΜΑ ARA ΑΠΟΚΟΜΙΔΗΣ ΚΑΙ ΑΝΑΚΥΚΛΩΣΗΣ ΣΥΣΚΕΥΑΣΙΩΝ

19. Το σύστημα ARA δημιουργήθηκε το 1993 κατόπιν πρωτοβουλίας της αυστριακής οικονομίας για την εφαρμογή του διατάγματος για τις συσκευασίες. Είναι σύστημα αποκομιδής και ανακύκλωσης όλων των υλικών συσκευασίας και των συσκευασιών (με εξαίρεση τα βιογενή υλικά συσκευασίας) από τα νοικοκυριά, το εμπόριο και τη βιομηχανία, εφόσον εμπίπτουν στο πεδίο εφαρμογής του διατάγματος για τις συσκευασίες, το οποίο καλύπτει ολόκληρη την επικράτεια της Αυστρίας. Το μη κερδοσκοπικό σύστημα ARA αποτελείται από την ARA και οκτώ οικονομικά αυτόνομες κλαδικές εταιρείες ανακύκλωσης (BRG).

20. Η ARA οργανώνει και συντονίζει από κοινού με τις κλαδικές εταιρείες ανακύκλωσης (BRG) την αποκομιδή, διαλογή και ανακύκλωση των συσκευασιών μεταφοράς και πώλησης στην Αυστρία. Προσφέρει τις υπηρεσίες της σε όλες τις αυστριακές και αλλοδαπές επιχειρήσεις που υπάγονται άμεσα στο διάταγμα για τις συσκευασίες.

3.1. Η ARA

21. Η ARA είναι ανώνυμη εταιρεία διοικούμενη με βάση ιδιωτικοοικονομικά κριτήρια που ιδρύθηκε το 1993. Ιδιοκτήτης και μοναδικός μέτοχος της ARA είναι η Altstoff Recycling Austria Verein (εφεξής "ένωση ARA"). Μέλη της ένωσης μπορούν να γίνουν όλες οι επιχειρήσεις που υπάγονται άμεσα στο διάταγμα για τις συσκευασίες, όπως και σύνδεσμοι τέτοιων επιχειρήσεων. Σ' αυτές συγκαταλέγονται επιχειρήσεις από τους τομείς της βιομηχανίας συσκευασιών, της συσκευασίας και του εμπορίου. Εξαιρούνται από τη συμμετοχή στην ένωση οι επιχειρήσεις του τομέα διαχείρισης απορριμμάτων και ανακύκλωσης, για να αποφευχθούν συγκρούσεις συμφερόντων. Η ένωση ARA περιλαμβάνει - ανάλογα με τις ομάδες συμφερόντων των επιχειρήσεων που υπάγονται στο διάταγμα για τις συσκευασίες - τρεις κατηγορίες μελών, και συγκεκριμένα τους συσκευαστές/εισαγωγείς, το εμπόριο και τη βιομηχανία συσκευασιών. Οι κατηγορίες αυτές εκπροσωπούνται ισομερώς στο προεδρείο της ένωσης που αποτελεί ταυτόχρονα και το εποπτικό συμβούλιο της ARA. Η ένωση ARA αριθμεί σήμερα περίπου 240 μέλη.

3.2. Οι κλαδικές εταιρείες ανακύκλωσης (BRG)

22. Η ARA δεν αναλαμβάνει η ίδια τις χρησιμοποιημένες συσκευασίες ούτε τις προσκομίζει η ίδια στην ανακύκλωση. Απεναντίας, χρησιμοποιεί γι' αυτά τις κλαδικές εταιρείες ανακύκλωσης (BRG), με τις οποίες έχει συνάψει τις λεγόμενες συμβάσεις ανακύκλωσης. Με τις εν λόγω συμβάσεις οι κλαδικές εταιρείες δεσμεύονται να αναλάβουν την αποκομιδή, τη διαλογή και/ή την ανακύκλωση των χρησιμοποιημένων συσκευασιών σύμφωνα με τις διατάξεις του διατάγματος για τις συσκευασίες.

23. Φορείς εκμετάλλευσης του συστήματος ARA που εμφανίζονται ενώπιον του αρμόδιου ομοσπονδιακού υπουργείου, σύμφωνα με την παράγραφο 45 εδάφιο 11 του AWG και της παραγράφου 7 α) του AWG, είναι οι ακόλουθες εταιρείες: η ARGEV, για τις μεταλλικές συσκευασίες (σίδηρο, αλουμίνιο) και τις λεγόμενες ελαφρές συσκευασίες (ξύλο, κεραμικά, πλαστικά, σύνθετα υλικά, υφαντικές ίνες), η Österreichischer Kunststoff Kreislauf AG (ÖKK), για συσκευασίες από πλαστικό και υφαντικές ίνες, η Altpapier-Recycling-Organisationsgesellschaft m.b.H. (ARO), για συσκευασίες από χαρτί, χαρτόνι και κυματοειδές χαρτόνι, και η Austria Glas Recycling GmbH (AGR), για συσκευασίες από γυαλί.

24. Με απόφαση του αρμόδιου ομοσπονδιακού υπουργείου της Αυστρίας και σύμφωνα με την παράγραφο 7 ε) του AWG διαπιστώθηκε η μονοπωλιακή ή μονοπωλιακού τύπου θέση των εταιρειών ARO, ÖKK, ARGEV και AGR, καθώς και της Öko-Box Sammel GmbH που συνεργάζεται με το σύστημα ARA.

25. Η λειτουργία του συστήματος αποκομιδής και ανακύκλωσης επιτρέπει στις συμβεβλημένες εταιρείες της ARA να "απαλλαγούν" από τη εκπλήρωση των υποχρεώσεων της παραγράφου 3 εδάφιο 5 του VerpackVO για τις συμφωνημένες συσκευασίες. Η ARA, ως διαχειρίστρια, προασπίζεται τα δικαιώματα της συμβεβλημένης εταιρείας έναντι των κλαδικών εταιρειών ανακύκλωσης.

26. Αλλά και οι κλαδικές εταιρείες ανακύκλωσης (BRG) δεν εκτελούν άμεσα οι ίδιες την αποστολή τους, όσον αφορά την αποκομιδή και ανακύκλωση, αλλά συνάπτουν για όλες τις αυστριακές περιφέρειες, δηλ. τις διοικητικές επαρχίες, συμβάσεις με ιδιωτικές επιχειρήσεις, οι οποίες αναλαμβάνουν το πραγματικό έργο της διαχείρισης των απορριμμάτων. Οι περιφερειακοί εταίροι μπορούν να χρησιμοποιούν υπεργολάβους για την εκπλήρωση των καθηκόντων τους. Μεμονωμένα και κυρίως στις μεγάλες πόλεις, ως περιφερειακοί εταίροι εμφανίζονται και οι δήμοι. Κλαδικές εταιρείες ανακύκλωσης είναι οι εξής:

Η ARGEV Arbeitsgemeinschaft Verpackungsverwertungs-Ges.m.b.H.

27. Η ARGEV ασχολείται με την αποκομιδή, διαλογή και κατάλληλη επεξεργασία των συσκευασιών από πλαστικό, μέταλλο, ξύλο, υφαντικές ίνες, κεραμικά και σύνθετα υλικά. Μέτοχοι της ARGEV είναι η ARA (με ποσοστό 11 %) και η ένωση ARGEV. Η ένωση ARGEV έχει 110 μέλη περίπου από τέσσερις κατηγορίες (τους παραγωγούς/εισαγωγείς, το εμπόριο, τη βιομηχανία συσκευασιών/κλαδικές εταιρείες, τους φορείς διαχείρισης απορριμμάτων/ανακύκλωσης). Ο τομέας διαχείρισης απορριμμάτων δεν έχει δικαίωμα ψήφου στα όργανα της ένωσης (προεδρείο, γενική συνέλευση).

28. Τα συστήματα αποκομιδής της ARGEV περιλαμβάνουν ένα σύστημα για τις ελαφρές συσκευασίες των νοικοκυριών, ένα σύστημα για τις μεταλλικές συσκευασίες των νοικοκυριών και ένα σύστημα για τις ελαφρές και μεταλλικές συσκευασίες του εμπορίου.

29. Οι περιφερειακοί εταίροι - επιχειρήσεις διαχείρισης απορριμμάτων, δημοτικές επιχειρήσεις και κοινοπραξίες - που λειτουργούσαν τα συστήματα αποκομιδής με εντολή της ARGEV ανέρχονταν σε 57 το 2000. Με την παροχή υπηρεσιών ασχολούνταν περιφερειακά 144 ιδιωτικές και δημοτικές επιχειρήσεις αποκομιδής και 47 εγκαταστάσεις διαλογής και τεμαχισμού υλικών. Ο αριθμός των περιφερειακών εταίρων ανέρχεται σε 64 το 2002.

30. Η ARGEV έχει συνάψει συμβάσεις συνεργασίας με τις ακόλουθες κλαδικές εταιρείες ανακύκλωσης: την Alurec, την AVM, την FerroPack, την ÖKK και την VHP.

ÖKK Österreichischer Kunststoff Kreislauf AG

31. Η ÖKK ασχολείται με την ανακύκλωση συσκευασιών από πλαστικά και υφαντά υλικά. Στην ARA ανήκει το 11 % των μετοχών της ÖKK και το υπόλοιπο 89 % ανήκει στην ένωση "Österreichischer Kunststoffkreislauf". Στις 31.12.2000, η ένωση αριθμούσε συνολικά 51 μέλη. Τα μέλη της ένωσης διακρίνονται σε ομάδες παραγωγών και διανομέων πλαστικού, παραγωγών και διανομέων πλαστικών ειδών, χρηστών πλαστικών συσκευασιών, εταίρων του συστήματος (και συγκεκριμένα της ARGEV), οργανισμών και επιχειρήσεων του τομέα ανακύκλωσης πλαστικών, καθώς και οργανισμών και επιχειρήσεων του τομέα διαχείρισης απορριμμάτων. Για να αποφεύγονται οι συγκρούσεις συμφερόντων, οι οργανισμοί και οι επιχειρήσεις του τομέα ανακύκλωσης πλαστικών, αλλά και του τομέα διαχείρισης απορριμμάτων (που εν μέρει έχουν σχέσεις συναλλαγής με την ÖKK), δεν έχουν δικαίωμα ψήφου στο προεδρείο της ένωσης και αποκλείονται παντελώς από τη συμμετοχή σε συνεδριάσεις στις οποίες συζητούνται νομικά θέματα μεταξύ μελών της ένωσης και της ÖKK.

32. Η ÖKK έχει συνάψει συμβάσεις με επιχειρήσεις ανακύκλωσης και μεταφορικές εταιρείες για την υλοποίηση της ανακύκλωσης. Το 2001 υπήρχαν στην Αυστρία 16 επιχειρήσεις ανακύκλωσης επιλεγμένων πλαστικών και 8 επιχειρήσεις ανακύκλωσης μεικτών πλαστικών.

Η Aluminium-Recycling GmbH

33. Η Alurec ασχολείται με την ανακύκλωση των συσκευασιών από αλουμίνιο που συλλέγει η ARGEV. Μέτοχοι της Alurec είναι οι παραγωγοί αλουμινίου Austria Metall AG (AMAG) και Salzburger Aluminium AG (SAG). Οι υπόλοιποι μέτοχοι είναι παραγωγοί συσκευασιών.

34. Την ανακύκλωση των συσκευασιών από αλουμίνιο κάνουν οι δύο μοναδικές αυστριακές επιχειρήσεις ανακύκλωσης, η AMAG και η SAG. Οι συμβάσεις για το αλουμίνιο αποτελούν αντικείμενο αναδιαπραγμάτευσης κάθε χρόνο βάσει των τιμών κλεισίματος για το αλουμίνιο στο London Metall Exchange.

Η Arbeitsgemeinschaft Verbundmaterialien GmbH

35. Η AVM ασχολείται με την ανακύκλωση συσκευασιών από σύνθετα υλικά, με εξαίρεση τις σύνθετες συσκευασίες ποτών από χαρτόνι. Μέτοχοί της είναι η ARO και η ÖKK, με ποσοστό 50 % η καθεμιά. Η AVM οργανώνει την ανακύκλωση των υλικών, συνεργαζόμενη στενά με την ÖKK.

Η Verein für Holzpackmittel

36. Η VHP ασχολείται με την ανακύκλωση, και εν μέρει με την αποκομιδή, συσκευασιών από ξύλο. Η ένωση αριθμεί τώρα 16 μέλη που είναι αυστριακοί παραγωγοί και έμποροι ξύλινων συσκευασιών.

Η Ferropack Recycling GmbH

37. Η FerroPack ασχολείται με την ανακύκλωση των σιδηρών και μεταλλικών συσκευασιών, και συγκεκριμένα των συσκευασιών από λευκοσίδηρο και χάλυβα, που συλλέγει η ARGEV. Μοναδικός μέτοχος της Ferropack είναι η ("Verein für Metallrecycling FerroPack"). Η ένωση έχει τώρα έξι μέλη, που είναι οι αυστριακοί παραγωγοί συσκευασιών από λευκοσίδηρο και χάλυβα.

Η Altpapier-Recycling-Organisationsgesellschaft m.b.H

38. Η ARO ασχολείται με την αποκομιδή και την ανακύκλωση συσκευασιών από χαρτί, χαρτόνι και κυματοειδές χαρτόνι. Η ARA έχει το 11 % των μετοχών της ARO. Οι υπόλοιπες μετοχές ανήκουν σε επιχειρήσεις παραγωγής χάρτου με ποσοστό 22 % περίπου, σε επιχειρήσεις ανακύκλωσης με ποσοστό 27 % περίπου και σε βιομηχανίες επεξεργασίας χάρτου με ποσοστό 34 % περίπου. Το μερίδιο κανενός από τους συνολικά 17 μετόχους της ARO δεν υπερβαίνει το 17 %.

39. Η ARO έχει συνάψει συμφωνίες οικιακής αποκομιδής με 538 φορείς τοπικής αυτοδιοίκησης σε ολόκληρη την Αυστρία και συμφωνίες με 79 επιχειρήσεις διαχείρισης απορριμμάτων για όλες τις υπηρεσίες αποκομιδής από το εμπόριο, τους επαγγελματίες και τη βιομηχανία.

Η Austria Glas Recycling GmbH

40. Η AGR ασχολείται με την αποκομιδή και την ανακύκλωση συσκευασιών από γυαλί. Η ARA κατέχει το 11 % των μετοχών της AGR. Το υπόλοιπο 89 % κατέχουν, κατά το ήμισυ έκαστος, οι δύο αυστριακοί παραγωγοί γυαλιού, Vetropack Austria GmbH και Stölzle Oberglas GmbH.

41. Το σύστημα αποκομιδής της AGR που καλύπτει όλη την επικράτεια βασίζεται κυρίως σε ένα σύστημα προσκόμισης του γυαλιού σε μεγάλους κάδους που τοποθετούνται σε κεντρικά σημεία. Η AGR συνεργάζεται στενά με δήμους και με πάνω από 30 ιδιωτικές επιχειρήσεις διαχείρισης απορριμμάτων.

3.3. Θεμελιώδη οικονομικά μεγέθη

42. Το σύστημα ARA χρηματοδοτείται με τα τέλη που καταβάλλουν οι επιχειρήσεις που συμμετέχουν στο σύστημα (οι λεγόμενες "συμβεβλημένες εταιρείες"). Η συμμετοχή στο σύστημα ARA γίνεται με τη σύναψη συμφωνίας απαλλαγής και παραχώρησης άδειας. Μ' αυτήν η συμβαλλόμενη επιχείρηση μεταβιβάζει, έναντι καταβολής τέλους, την απορρέουσα από το διάταγμα για τις συσκευασίες υποχρέωσή της να αναλαμβάνει τις συσκευασίες στο σύστημα ARA και κατ' αυτόν τον τρόπο "απαλλάσσεται".

43. Ο αριθμός των συμβεβλημένων εταιρειών ανερχόταν σε 10994 το 1997, σε 11479 το 1998, σε 12027 το 1999 και σε 12295 το 2000. Τα έσοδα της ARA από την παραχώρηση αδειών ανέρχονταν σε 2608,1 εκατ. ATS 189,6 εκατ. EUR το 1997, σε 2673,0 εκατ. ATS σε 194,2 εκατ. EUR το 1998, σε 2694,2 εκατ. ATS 195,8 εκατ. EUR το 1999 και σε 2543,3 εκατ. ATS 184,8 εκατ. EUR το 2000.

3.4. Η κατάσταση της αγοράς

44. Το σύστημα ARA είναι το μοναδικό σύστημα αποκομιδής και ανακύκλωσης οικιακών συσκευασιών στην Αυστρία που καλύπτει όλη την επικράτεια και ασχολείται με όλα τα είδη υλικών (με εξαίρεση τις σύνθετες συσκευασίες ποτών από χαρτόνι). Παράλληλα, η ÖKO-BOX Sammelges.m.b.H. προσφέρει σύστημα αποκομιδής και ανακύκλωσης χρησιμοποιημένων ελαφρών συσκευασιών ποτών που καλύπτει όλη την επικράτεια και συνεργάζεται με την ARGEV, προκειμένου να εξασφαλίσει την αποκομιδή σ' όλη την επικράτεια. Εκτός τούτου, η Bonus Holsystem für Verpackungen GmbH & Co.KG λειτουργεί σύστημα διαχείρισης συσκευασιών που πετούν ιδιώτες τελικοί καταναλωτές στον οικοδομικό τομέα και γεωργοί στο γεωργικό τομέα.

45. Στον οικιακό τομέα δε λειτουργούν αξιόλογα συστήματα ίδιας διάθεσης σύμφωνα με την παράγραφο 3 εδάφιο 6 του VerpackVO.

46. Στον τομέα των επαγγελματικών και βιομηχανικών συσκευασιών το σύστημα ARA έχει μερικούς ανταγωνιστές οι οποίοι, βεβαίως, δεν μπορούν να συγκριθούν με το σύστημα ARA, από οικονομική άποψη. Αυτοί είναι:

- Η "EVA Erfassen und Verwerten von Altstoffen GmbH", θυγατρική εταιρεία του ομίλου Interseroh της Γερμανίας, που ασχολείται με τη διαχείριση απορριμμάτων από μέταλλο, πλαστικό, χαρτί, ξύλο και σύνθετα υλικά,

- η "Bonus Holsystem für Verpackungen GmbH & Co.KG" (πρώην FRS Folien-Rücknahme-Service GmbH & Co.G) στο Kufstein, που ασχολείται με τη διαχείριση χρησιμοποιημένων συσκευασιών από μέταλλο, πλαστικό, χαρτί, ξύλο και υφαντά υλικά, περιοριζόμενη, βεβαίως, στις συσκευασίες που πετούν οι επαγγελματίες τελικοί καταναλωτές (και οι ιδιώτες τελικοί καταναλωτές στον οικοδομικό τομέα καθώς και οι γεωργοί στο γεωργικό τομέα),

- η "RUG Raiffeisen Umweltgesellschaft m.b.H." στο Kornneuburg, που ασχολείται με τη διαχείριση επαναχρησιμοποιήσιμων φιαλών οίνου και γεωργικών μεμβρανών,

- η "GUT Dr. Klaus Galle Umwelttechnik & Ökoconsulting" στο Klosterneuburg, που ασχολείται με τη διαχείριση χρησιμοποιημένων συσκευασιών από μέταλλο, πλαστικό, χαρτί, ξύλο, σύνθετα και βιογενή υλικά,

- η "Pape Entsorgung GmbH & Co. KG", στο Ανόβερο της Γερμανίας, που ασχολείται με τη διαχείριση χρησιμοποιημένων συσκευασιών γνήσιων ανταλλακτικών οχημάτων.

47. Μόνον οι επιχειρήσεις EVA, BONUS και GUT διαθέτουν άδεια λειτουργίας συστήματος που καλύπτει ολόκληρο τον επαγγελματικό τομέα.

48. Υπάρχουν, παράλληλα, και συστήματα ίδιας διάθεσης, για τα λεγόμενα σημεία απόρριψης μεγάλων ποσοτήτων συσκευασιών.

4. ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ

49. Αντικείμενο της παρούσας ανακοίνωσης είναι:

- οι συμφωνίες απαλλαγής και παραχώρησης άδειας μεταξύ της ARA και των υπόχρεων βάσει του διατάγματος για τις συσκευασίες επιχειρήσεων (χωρίς τιμολόγιο),

- η σύμβαση διαχείρισης απορριμμάτων μεταξύ της ARA και της ARGEV, ως τυπική σύμβαση διαχείρισης απορριμμάτων που έχει συναφθεί μεταξύ της ARA και των ακόλουθων κλαδικών εταιρειών ανακύκλωσης (BRG) που απαριθμούνται στο συνημμένο παράρτημα της κοινοποίησης: ARGEV, AVM, ARO, AGR, Alurec, Verein für Holzpackmittel, FerroPack, ÖKK,

- η σύμβαση διαχείρισης απορριμμάτων και συνεργασίας μεταξύ της ARGEV και της ÖKK, καθώς και μεταξύ της ARGEV και της Alurec, ως τυπικές συμβάσεις που έχουν συναφθεί μεταξύ της ARGEV και των εταιρειών ÖKK, Alurec, FerroPack και VHP,

- οι συμβάσεις της ARGEV και της ARO με τους εκάστοτε περιφερειακούς εταίρους διαχείρισης απορριμμάτων.

4.1. Οι συμφωνίες απαλλαγής και παραχώρησης άδειας

50. Οι νομικές σχέσεις της ARA με τις επιχειρήσεις που έχουν προσχωρήσει στο σύστημα ρυθμίζονται με τυποποιημένη σύμβαση, τη "σύμβαση απαλλαγής και παραχώρησης άδειας". Υπάρχουν οι ακόλουθες παραλλαγές της τυποποιημένης σύμβασης:

- η συμφωνία απαλλαγής και παραχώρησης άδειας για τις συσκευασίες μεταφοράς και πώλησης, καθώς και για τις πρόσθετες συσκευασίες ("ELV") και

- η συμφωνία απαλλαγής και παραχώρησης άδειας για τις συσκευασίες εξυπηρέτησης ("ELVS").

51. Οι συμβεβλημένες εταιρείες μπορούν με μικρό ετήσιο τέλος εκμετάλλευσης να συνάψουν την "πρόσθετη συμφωνία για μικρές ποσότητες συσκευασιών". Επιχειρήσεις που έχουν την καταστατική τους έδρα σε κράτη της ΕΕ μπορούν με τη σύναψη "πρόσθετης συμφωνίας για αλλοδαπές συμβεβλημένες εταιρείες από κράτη της ΕΕ" να συμβληθούν με την ARA.

4.1.1. Συμφωνία απαλλαγής και παραχώρησης άδειας για τις συσκευασίες μεταφοράς και πώλησης, καθώς και για τις πρόσθετες συσκευασίες ("ELV")

52. Η ELV καθορίζει στην παράγραφο 1 σημείο 1 το ρόλο της ARA ως διαχειρίστριας της συμβεβλημένης εταιρείας, η οποία προασπίζεται τα συμφέροντά του έναντι των κλαδικών εταιρειών ανακύκλωσης. Οι συμβεβλημένες εταιρείες δίνουν εντολή στην ARA και την εξουσιοδοτούν να συνάπτει συμφέρουσες, κατά το δυνατόν, συμβάσεις διαχείρισης απορριμμάτων με τις κλαδικές εταιρείες ανακύκλωσης. Στις εν λόγω συμβάσεις οι κλαδικές εταιρείες ανακύκλωσης υποχρεούνται να προβούν σε κατάλληλη και συνάδουσα με το διάταγμα για τις συσκευασίες αποκομιδή και/ή ανακύκλωση (ανάλογα με την κλαδική εταιρεία) όλων των συσκευασιών, για τις οποίες υπάρχουν εγγυήσεις αποκομιδής και/ή ανακύκλωσης. Η ARA, ως αποκλειστική διαχειρίστρια, προασπίζεται στο όνομά της, αλλά για λογαριασμό και προς όφελος της συμβεβλημένης εταιρείας, όλα τα δικαιώματα της συμβεβλημένης εταιρείας έναντι των κλαδικών εταιρειών ανακύκλωσης. Η ARA, ως συμβαλλόμενη με τις κλαδικές εταιρείες ανακύκλωσης, δέχεται στο όνομά της, αλλά για λογαριασμό και προς όφελος της συμβεβλημένης εταιρείας, τις υπηρεσίες που παρέχουν οι κλαδικές εταιρείες ανακύκλωσης.

53. Η συμβεβλημένη εταιρεία υποχρεούται, σύμφωνα με την παράγραφο 1 σημείο 2, να συμμετέχει κατά τη διάρκεια ισχύος της σύμβασης στα συστήματα αποκομιδής και ανακύκλωσης της ARA με όλες τις συσκευασίες που εμπίπτουν στο πεδίο εφαρμογής του διατάγματος για τις συσκευασίες και για τις οποίες υπάρχουν εγγυήσεις αποκομιδής και ανακύκλωσης. Εξαιρούνται μόνον οι συσκευασίες για τις οποίες αποδεδειγμένα υπήρξε απαλλαγή από την υποχρέωση ανάληψης σε άλλο στάδιο ή για τις οποίες η ίδια η συμβεβλημένη εταιρεία ή εξουσιοδοτημένα απ' αυτήν πρόσωπα προβαίνουν αποδεδειγμένα σε σύννομη αποκομιδή και ανακύκλωση χωρίς να χρησιμοποιήσουν άμεσα ή έμμεσα το σύστημα της ARA.

54. Η ARA δήλωσε ότι για να αποδειχθεί η χρησιμοποίηση άλλου συλλογικού συστήματος αρκεί πιστοποιητικό που θα εκδώσουν σύμφωνα με την παράγραφο 3 εδάφιο 5 του VerpackVO για την συμβεβλημένη εταιρεία οι φορείς εκμετάλλευσης εγκεκριμένων συστημάτων αποκομιδής και ανακύκλωσης. Όσον αφορά τις συσκευασίες που διαχειρίζεται ως απορρίμματα η επιχείρηση με το σύστημα της ίδιας διάθεσης, αρκεί για την ARA η υποβολή αποδεικτικού στοιχείου που θα εκδώσει σύμφωνα με την παράγραφο 3 εδάφιο 6 σημείο 2 του VerpackVO η ίδια η αυτοδιαχειριζόμενη τα απορρίμματά της επιχείρηση, προκειμένου να υποβληθεί στο υπουργείο περιβάλλοντος.

55. Σύμφωνα με την παράγραφο Ι σημείο 4 η ARA παραχωρεί στον εταίρο κατά τη διάρκεια ισχύος της σύμβασης το δικαίωμα να χρησιμοποιεί το σήμα "Der Grüne Punkt" που είναι καταχωρημένο σήμα της Duale System Deutschland AG ("DSD") ως σήμα συμμετοχής στο σύστημα αποκομιδής και ανακύκλωσης ARA. Το δικαίωμα χρήσης του σήματος μπορεί να ανακληθεί οποτεδήποτε από την ARA, περιορίζεται στην επικράτεια της Δημοκρατίας της Αυστρίας και δεν μπορεί να μεταβιβαστεί. Η αναγραφή ένδειξης στις συσκευασίες δεν πρέπει να είναι παραπλανητική. Η χρήση του σήματος πρέπει να γίνεται κατά τρόπο που λαμβάνει υπόψη τα συμφέροντά του. Η συμβεβλημένη εταιρεία να γνωρίζει ότι η χρήση του σήματος στο εξωτερικό μπορεί να εξαρτάται από τη συγκατάθεση του εκεί δικαιούχου. Η καταβολή τέλους εκμετάλλευσης στην ARA δε σημαίνει τη συγκατάθεση της DSD ή του δικαιούχου στο εξωτερικό στη χρήση του σήματος. Δεν υπάρχει υποχρέωση αναγραφής του σήματος "Der Grüne Punkt" στις συσκευασίες που συμμετέχουν στο σύστημα ARA.

56. Η παράγραφος ΙΙ ρυθμίζει το ύψος και την καταβολή του τέλους εκμετάλλευσης. Σύμφωνα με το σημείο 1 το τέλος που πρέπει να καταβάλλει η συμβεβλημένη εταιρεία υπολογίζεται ανάλογα με τις συσκευασίες που θέτει σε κυκλοφορία στο εσωτερικό της χώρας (βλέπε παράγραφο 1, σημείο 2). Η συμβεβλημένη εταιρεία υποχρεούται να υπολογίζει ανά υλικό συσκευασίας τις συσκευασίες που καλύπτει η σύμβαση και να λαμβάνει υπόψη τις εν λόγω ποσότητες για τον υπολογισμό του τέλους που πρέπει να καταβάλλει. Ο υπολογισμός των τελών εκμετάλλευσης γίνεται, εφαρμόζοντας τις τιμές του τιμολογίου που δημοσιεύει η ARA κάθε φορά και οι οποίες σύμφωνα με το σημείο 5 μπορούν να αλλάζουν από την ARA το πολύ μια φορά το χρόνο, τηρώντας προηγουμένως προθεσμία γνωστοποίησης τριών μηνών. Σε περίπτωση σοβαρής μεταβολής των κοστολογικών στοιχείων ή των βασικών δεδομένων για τον υπολογισμό του ύψους των τελών εκμετάλλευσης μπορούν να γίνουν έκτακτες αναπροσαρμογές των τελών. Σύμφωνα με το σημείο 10 η συμβεβλημένη εταιρεία λαμβάνει το αργότερο μέχρι την 1η Μαρτίου κάθε έτους από την ARA την ετήσια τελική δήλωση στην οποία αναγράφονται ανά υλικό συσκευασίας όλες οι συσκευασίες που δήλωσε η συμβεβλημένη εταιρεία κατά το προηγούμενο ημερολογιακό έτος. Η συμβεβλημένη εταιρεία έχει το δικαίωμα να κάνει αναδρομική διόρθωση των δηλώσεών της για το ημερολογιακό έτος που έληξε και να ζητήσει ανάλογο συμψηφισμό των τελών εκμετάλλευσης. Η ARA δήλωσε σχετικά ότι η ετήσια τελική δήλωση δίνει τη δυνατότητα στη συμβεβλημένη εταιρεία να κάνει εκ των υστέρων προσαρμογή των δηλώσεών της στην πραγματική κατάσταση αυτοδιάθεσης των απορριμμάτων της. Η ARA, από την πλευρά της, διατηρεί το δικαίωμα να κάνει συμψηφισμό των τελών εκμετάλλευσης μόνο με την προσκόμιση σχετικών αποδείξεων, όσον αφορά τις διορθώσεις της ετήσιας τελικής δήλωσης.

57. Σύμφωνα με στοιχεία της ARA η υποχρέωση καταβολής τέλους από το συμβαλλόμενο εταίρο στο σημείο ΙΙ δε θεωρήθηκε ποτέ ως τέλος χρήσης σήματος (ως αντιπαροχή δηλαδή για το δικαίωμα χρήσης του σήματος "Der Grüne Punkt" στις συσκευασίες), αλλά πάντα ως αμοιβή για την παρεχόμενη από το σύστημα απαλλαγή από την εκπλήρωση της υποχρέωσης ανάληψης και ανακύκλωσης χρησιμοποιημένων συσκευασιών. Συνεπώς, η παράγραφος ΙΙ σημείο 1, έχει την έννοια - και έτσι εφαρμόζεται - ότι το τέλος εκμετάλλευσης πρέπει να καταβάλλεται μόνο για τις συσκευασίες για τις οποίες οι συμβεβλημένες εταιρείες επιθυμούν την απαλλαγή από την εκπλήρωση των υποχρεώσεών τους μέσω του συστήματος. Η αρχή αυτή εφαρμόζεται, δηλώνοντας οι συμβαλλόμενοι κάθε μήνα ή κάθε τρίμηνο σύμφωνα με την παράγραφο ΙΙ σημείο 4, μόνον τις συσκευασίες για τις οποίες δεν εφαρμόζουν σύστημα ίδιας διάθεσης ή δεν συμμετέχουν σε άλλο συλλογικό σύστημα. Αυτό εφαρμόζεται μέχρι του σημείου που υποβάλλονται στην ARA "κενές δηλώσεις", δηλαδή επιχειρήσεις που διατηρούν μεν σε ισχύ τις συμφωνίες απαλλαγής και παραχώρησης άδειας που έχουν συνάψει αλλά για συγκεκριμένη περίοδο δεν επιθυμούν να συμμετάσχουν στο σύστημα ARA με τις συσκευασίες τους και αναγράφουν την ένδειξη "μηδέν" στις δηλώσεις τους για τις συσκευασίες που έθεσαν σε κυκλοφορία.

58. Επίσης, η ARA δήλωσε ότι δεν υπάρχει αντίρρηση από την πλευρά της να φέρουν το σήμα "Der Grüne Punkt" συσκευασίες για τις οποίες δεν παραχωρήθηκε άδεια από την ARA, εφόσον αυτές αποδεδειγμένα συλλέγονται σύννομα και ανακυκλώνονται, ενώ αυτό μπορεί αντίστοιχα να ελεγχθεί από την ARA. Η ARA ανέλαβε σχετικά με το θέμα αυτό τη δεύτερη δέσμευση που αναφέρεται στο σημείο V. Η σύμβαση είναι αορίστου χρόνου σύμφωνα με την παρ. ΙΙΙ. Η συμβεβλημένη εταιρεία δικαιούται να καταγγείλει νόμιμα τη σύμβαση στο τέλος κάθε ημερολογιακού έτους, με προθεσμία έξι μηνών. Η ARA δεν έχει δικαίωμα καταγγελίας. Αν συντρέχει σοβαρός λόγος, δικαίωμα καταγγελίας της σύμβασης έχουν, εκτάκτως, και τα δύο συμβαλλόμενα μέρη.

59. Η παρ. IV προβλέπει δικαιώματα και υποχρεώσεις ως προς την ενημέρωση και τον έλεγχο για την ARA. Η ARA επιτηρεί την απαλλαγή της συμβεβλημένης εταιρείας από την εκπλήρωση των υποχρεώσεών του μέσω των κλαδικών εταιρειών ανακύκλωσης και των εταίρων τους. Μπορεί να ελέγχει την ορθότητα των δηλώσεων των συμβεβλημένων εταιρειών, εξετάζοντας λ.χ. τα σχετικά επιχειρησιακά έγγραφα.

4.1.2. Συμφωνία απαλλαγής και παραχώρησης άδειας για συσκευασίες εξυπηρέτησης ("ELVS")

60. Η συμφωνία απαλλαγής και παραχώρησης άδειας για συσκευασίες εξυπηρέτησης διαφέρει από την τυποποιημένη συμφωνία για τις συσκευασίες μεταφοράς και πώλησης, καθώς η παράγραφος 1 σημείο 2, της ELVS προβλέπει ότι Η συμβεβλημένη εταιρεία είναι υποχρεωμένη να συμμετέχει στο σύστημα ARA για όλες εκείνες τις συσκευασίες που υπάγονται στο διάταγμα VerpackVO ως προς τις οποίες, αφενός, οι κλαδικές εταιρείες ανακύκλωσης εγγυώνται την αποκομιδή και ανακύκλωσή τους, και αφετέρου, οι πελάτες επιθυμούν να απαλλαγούν από την εκπλήρωση των υποχρεώσεών τους. Γι' αυτό και η συμβεβλημένη εταιρεία μπορεί ανάλογα με την επιθυμία των πελατών της να συνάπτει συμφωνία απαλλαγής και παραχώρησης άδειας μόνο για μέρος των συσκευασιών εξυπηρέτησης, χωρίς να είναι υποχρεωμένη να προσκομίσει αποδείξεις σύμφωνα με την παράγραφο 1 σημείο 2 εδάφιο 2 της EVL για τις συσκευασίες που απαλλάχθηκαν ήδη σε προηγούμενο στάδιο εμπορίας ή για τις οποίες γίνεται σύννομη αποκομιδή και ανακύκλωση χωρίς τη χρησιμοποίηση του συστήματος ARA.

4.1.3. Πρόσθετη συμφωνία για μικρές ποσότητες συσκευασιών

61. Εφόσον η ARA και η συμβεβλημένη εταιρεία αναμένουν το ετήσιο τέλος εκμετάλλευσης που θα καταβάλει η συμβεβλημένη εταιρεία σύμφωνα με την παρ. ΙΙ της EVL να υπερβαίνει τις 25000 ATS (χωρίς φόρο κύκλου εργασιών) μπορεί να συναφθεί η "πρόσθετη συμφωνία για μικρές ποσότητες συσκευασιών". Με αυτήν συμφωνείται απλούστευση των διοικητικών διαδικασιών, όσον αφορά τον τρόπο δήλωσης των ποσοτήτων συσκευασιών και την καταβολή του σχετικού τέλους.

4.1.4. Πρόσθετη συμφωνία για αλλοδαπές συμβεβλημένες εταιρείες από την ΕΕ

62. Σύμφωνα με την παράγραφο 5 της πρόσθετης συμφωνίας, δικαίωμα νόμιμης καταγγελίας της ELV (παρ. ΙΙΙ 1 της ELV) έχει και η ARA. Ως επιχείρημα γι' αυτό, προβάλλει η ARA τις δυσκολίες ελέγχου των συμβεβλημένων εταιρειών στο εξωτερικό, ενώ παράλληλα είναι δύσκολη η εφαρμογή της νομοθεσίας στο εξωτερικό. Η νόμιμη καταγγελία χρησιμεύει στις περιπτώσεις που η ARA έχει συγκεκριμένο λόγο να εικάζει ότι η συμβεβλημένη εταιρεία δεν τηρεί κανονικά τις συμβατικές της υποχρεώσεις, αλλά λόγω των δυσχερειών απόδειξης στο εξωτερικό δεν μπορεί να το αποδείξει με τα αυστηρά κριτήρια που απαιτεί η έκτακτη καταγγελία της σύμβασης σύμφωνα με τους όρους της ELV.

4.2. Οι συμβάσεις διαχείρισης απορριμμάτων

4.2.1. Σχέση της ARA με τις κλαδικές εταιρείες ανακύκλωσης (BRG)

63. Μεταξύ 25 Αυγούστου 1993 και 30 Σεπτεμβρίου 1993 η ARA συνήψε με όλες τις κλαδικές εταιρείες ανακύκλωσης (BRG) συμβάσεις διαχείρισης απορριμμάτων για ολόκληρη την αυστριακή επικράτεια. Ως πρότυπη σύμβαση κοινοποιήθηκε η σύμβαση με την ARGEV.

64. Αντικείμενο της σύμβασης είναι σύμφωνα με το άρθρο 1 παράγραφος 1 η διαχείριση των απορριμμάτων των συσκευασιών που αναφέρονται στις εγγυητικές δηλώσεις κάθε κλαδικής εταιρείας ανακύκλωσης (παράρτημα 2 της σύμβασης διαχείρισης απορριμμάτων). Οι υπηρεσίες διαχείρισης των εν λόγω απορριμμάτων περιλαμβάνουν την αποκομιδή, τη μεταφορά, καθώς και τη διαλογή και την επεξεργασία τους σύμφωνα με τις διατάξεις του διατάγματος για τις συσκευασίες, λαμβάνοντας υπόψη τη συμφωνία πλαίσιο που έχει συναφθεί μεταξύ της ARA και των φορέων τοπικής αυτοδιοίκησης (παράρτημα 3 της σύμβασης) και φροντίζοντας ιδίως να επιτευχθούν - τουλάχιστον - οι στόχοι και κατ' αναλογίαν οι ποσοστώσεις που αναφέρονται στις διατάξεις για τις συσκευασίες. Η ARA δέχεται τις υπηρεσίες διαχείρισης απορριμμάτων από τις BRG σύμφωνα με το άρθρο 1 παράγραφος 3 στο όνομά της, αλλά για λογαριασμό και προς όφελος της συμβεβλημένης εταιρείας. Ενεργεί, συνεπώς, ως διαχειρίστρια της συμβεβλημένης εταιρείας. Οι BRG είναι υποχρεωμένες σύμφωνα με την παράγραφο 5 του άρθρου να δέχονται και να αναλαμβάνουν ατελώς όλες τις συσκευασίες για τις οποίες υπάρχει σύμβαση μεταξύ της ARA και των συμβεβλημένων εταιρειών. Ως ένδειξη, εκ πρώτης όψεως, καταβολής του τέλους εκμετάλλευσης η ARA χορηγεί το σήμα "Der Grüne Punkt" που είναι καταχωρημένο σήμα. Η ARA δηλώνει επ' αυτού διευκρινιστικά ότι το άρθρο 1 παράγραφος 5 δεν έχει καμιά πρακτική σημασία. Ειδικότερα, οι εταιρείες του συστήματος ARA χρησιμοποιούσαν τελείως άλλες μεθόδους από την αναγραφή του σήματος "Der Grüne Punkt", για να αποφανθούν κατά πόσον μια συσκευασία πρέπει να συμπεριληφθεί στο σύστημα ARA ή όχι. Η εν λόγω διάταξη δεν έχει νομικές συνέπειες.

65. Εφόσον η κλαδική εταιρεία ανακύκλωσης κάνει χρήση των υπηρεσιών υπεργολάβων, για να προσφέρει τις υπηρεσίες διαχείρισης απορριμμάτων, πρέπει σύμφωνα με το άρθρο 4 να τους υποχρεώνει να τηρούν τις συμβατικές υποχρεώσεις της κλαδικής εταιρείας ανακύκλωσης. Η BRG πρέπει να κάνει νέες αναθέσεις σε υπεργολάβους, σεβόμενη τις αρχές του ελεύθερου ανταγωνισμού και εφαρμόζοντας λογικά οικονομικά κριτήρια. Εδώ, ωστόσο, πρέπει να λαμβάνονται υπόψη οι διατάξεις των συμφωνιών πλαίσιο που έχουν συναφθεί μεταξύ της ARA και των φορέων της τοπικής αυτοδιοίκησης σχετικά με την επιλογή του συλλέκτη/διαλογέα. Επιπλέον, η BRG πρέπει να κάνει τις νέες αναθέσεις σε υπεργολάβους μετά από διαγωνισμό. Η ARA έχει το δικαίωμα να λαμβάνει γνώση των εγγράφων του διαγωνισμού και των προσφορών.

66. Σύμφωνα με το άρθρο 5 η BRG απολαμβάνει αποκλειστικότητας κατά τη διάρκεια ισχύος της σύμβασης στην περιοχή που αναφέρεται σε αυτήν, δηλαδή σε ολόκληρη την αυστριακή επικράτεια. Η BRG υποχρεούται να μη συγκροτεί, να μη λειτουργεί και να μη συμμετέχει σε κανένα άλλο σύστημα αποκομιδής ή ανακύκλωσης κατά την έννοια του διατάγματος για τις συσκευασίες εκτός του συστήματος ARA, ούτε να παρέχει ενεργά υπηρεσίες διαχείρισης απορριμμάτων που εμπίπτουν στην αρμοδιότητα άλλων BRG. Η BRG αναγνωρίζει το ρόλο της ARA ως αποκλειστικής μεσολαβήτριας μεταξύ αυτής και των συμβεβλημένων εταιρειών, ωστόσο δεν κωλύεται να διεξάγει με αυτές συνομιλίες και να συνάπτει συμβάσεις, εφόσον αυτό είναι απαραίτητο για την εκπλήρωση των συμβατικών της υποχρεώσεων. Η BRG δεν επιτρέπεται να συνάπτει με τις συμβεβλημένες εταιρείες συμβάσεις που έχουν σαν αποτέλεσμα την απαλλαγή της συμβεβλημένης εταιρείας από την εκπλήρωση των υποχρεώσεών της.

67. Σύμφωνα με το άρθρο 6 το καταβαλλόμενο τέλος παροχής των υπηρεσιών διαχείρισης απορριμμάτων από τις BRG αποτελεί μέρος των τελών εκμετάλλευσης που εισπράττει η ARA για την κάλυψη του κόστους των υπηρεσιών τους, αφαιρούμενης μιας προσαύξησης που δικαιούται η ARA. Το τέλος υπολογίζεται ανάλογα με το αναγκαίο κόστος διαχείρισης των απορριμμάτων από τα χρησιμοποιημένα υλικά συσκευασιών. Εδώ, σύμφωνα με το άρθρο 6 παράγραφος 4, δεν επιτρέπονται σταυροειδείς επιδοτήσεις μεταξύ των BRG και της ARA στους ανά υλικό συσκευασίας υπολογισμούς. Ως σταυροειδής επιδότηση νοείται ο καθορισμός τέλους που δεν αντιστοιχεί στο πραγματικό κόστος διαχείρισης και έχει σαν αποτέλεσμα ένα υλικό συσκευασίας να τίθεται σε ευνοϊκότερη ή δυσμενέστερη θέση σε σύγκριση με κάποιο άλλο (άρθρο 6 παράγραφος 4). Βασικά, το τέλος καθορίζεται προκαταβολικά από την ARA ύστερα από πρόταση της BRG, για ένα ημερολογιακό έτος. Το άρθρο 6 παράγραφος 13 περιέχει τη λεγόμενη ρήτρα ευνοϊκότερης μεταχείρισης, βάσει της οποίας η BRG προσφέρει στην ARA την ευνοϊκότερη μεταχείριση, με την έννοια ότι δε θα προσφέρει ή δε θα παράσχει υπηρεσίες ανάλογες με τις συμβατικές υπηρεσίες διαχείρισης απορριμμάτων ή μέρος τέτοιων υπηρεσιών σε τρίτους υπό ευνοϊκότερους όρους απ' ότι στην ARA και στις συμβεβλημένες εταιρείες της.

68. Οι συμβάσεις μεταξύ της ARA και της BRG είναι αορίστου χρόνου. Η BRG είναι υποχρεωμένη να προσφέρει τις συμβατικές υπηρεσίες διαχείρισης απορριμμάτων από την 1η Δεκεμβρίου 1993. Η σύμβαση μπορεί να καταγγελθεί σύμφωνα με την παράγραφο 7Β από κάθε συμβαλλόμενο μέρος στο τέλος κάθε ημερολογιακού έτους, με προθεσμία 12 μηνών. Το νόμιμο δικαίωμα καταγγελίας των συμβαλλομένων μερών ισχύει μετά τις 31 Δεκεμβρίου 2000. Σε περίπτωση που κάποια άλλη επιχείρηση προσφέρει στην ARA υπηρεσίες σε καλύτερες τιμές, η ARA είχε δικαίωμα καταγγελίας της σύμβασης υπό ορισμένες προϋποθέσεις και πριν από τις 31 Δεκεμβρίου 2000.

69. Στις 23 Ιανουαρίου 2001, η ARA συμφώνησε τόσο με την ARGEV όσο και με την ARO να μην μπορεί να γίνει νόμιμη καταγγελία των συμβάσεων διαχείρισης απορριμμάτων με τις δύο BRG, που συνάφθηκαν από 24 Αυγούστου 1993 μέχρι 30 Σεπτεμβρίου 1993, πριν από τις 31 Δεκεμβρίου 2003. Η παράγραφος 7Γ προβλέπει το δικαίωμα της άμεσης καταγγελίας της σύμβασης για σοβαρούς λόγους. Η σύμβαση λήγει επίσης άμεσα, αν η σύμβαση ή το σύστημα ARA δε λάβει την αναγκαία, σύμφωνα με τις διατάξεις του ανταγωνισμού, έγκριση.

70. Σύμφωνα με το άρθρο 11 παραχωρούνται στην ARA δικαιώματα επιθεώρησης των υπηρεσιών αποκομιδής και διάθεσης των απορριμμάτων, καθώς και άλλων τόπων λειτουργίας των BRG που έχουν σχέση με το αντικείμενο της σύμβασης, κατά τη διάρκεια του κανονικού ωραρίου λειτουργίας και ύστερα από προειδοποίηση. Παρόμοια δικαιώματα επιθεώρησης έχει η ARA και στους υπεργολάβους των BRG. Δικαίωμα επιθεώρησης ύστερα από προειδοποίηση έχει η ARA και στα επιχειρησιακά έγγραφα της BRG, εφόσον αυτό θεωρείται αναγκαίο από την ARA, ώστε να ελεγχθεί η κανονική εκτέλεση της σύμβασης από την BRG. Σύμφωνα με το άρθρο 12, δικαιώματα ενημέρωσης και επιθεώρησης έχει και η BRG.

71. Το τμήμα 13 προβλέπει αμοιβαίες υποχρεώσεις δήλωσης από τα συμβαλλόμενα μέρη. Οι BRG πρέπει να υποβάλλουν στην ARA τριμηνιαίες και ετήσιες δηλώσεις για τις υπηρεσίες διαχείρισης απορριμμάτων που προσέφεραν. Η ARA είναι υποχρεωμένη να δηλώνει διαρκώς στις BRG τον αριθμό και το ύψος των συμβάσεων που συνάπτει με τις συμβεβλημένες εταιρείες, καθώς και τις ποσότητες των συσκευασιών που θέτουν στην κυκλοφορία οι τελευταίες.

72. Για διαφορές απόψεων μεταξύ των συμβαλλομένων μερών αποφασίζει εμπειρογνώμονας διαιτητής ή διαιτητικό δικαστήριο σύμφωνα με το τμήμα 14.

73. Σύμφωνα με το τμήμα 15 η ανακύκλωση των συσκευασιών πρέπει να γίνεται από τις αρμόδιες για την ανακύκλωση του κάθε υλικού συσκευασίας BRG. Για το σκοπό αυτό η ARA υποχρεούται να συνάπτει με καθεμιά απ' αυτές σύμβαση διαχείρισης απορριμμάτων, του ιδίου περιεχομένου σε γενικές γραμμές, η οποία θα καθορίζει ως παροχή υπηρεσιών της BRG την ανακύκλωση των αναφερομένων συσκευασιών. Προβλέπεται ακόμη ότι μεταξύ της ARGEV και της αρμόδιας για την ανακύκλωση κάθε φορά BRG θα συνάπτεται σύμβαση που θα ρυθμίζει τη σχέση των δύο εταιρειών μεταξύ τους, και συγκεκριμένα όσον αφορά τις οφειλόμενες στην ARA υπηρεσίες διαχείρισης απορριμμάτων τόσο από την ARGEV όσο και από την αρμόδια BRG. Με την εν λόγω σύμβαση θα διασφαλίζεται κυρίως ότι η ARGEV και η BRG θα παρέχουν συνολικά πλήρη διαχείριση των απορριμμάτων -από την αποκομιδή, τη μεταφορά και τη διαλογή μέχρι την ανακύκλωση- και δε θα υπάρχουν κενά μεταξύ της ARGEV και της BRG στην εν λόγω διαχείριση.

4.2.2. Σχέση BRG με BRG

74. Επειδή η ARGEV είναι αρμόδια μόνο για την οργάνωση της αποκομιδής και της διαλογής, έχει συνάψει συμβάσεις συνεργασίας με άλλες BRG (ÖKK, Alurec, FerroPack, AVM και VHP) που είναι αρμόδιες για την οργάνωση της ανακύκλωσης. Ως πρότυπες συμβάσεις κοινοποιήθηκαν οι συμβάσεις της ARGEV με την ÖKK και την Alurec.

4.2.2.1. Σύμβαση συνεργασίας μεταξύ ARGEV και ÖKK

75. Η σύμβαση που συνάφθηκε στις 9 Μαρτίου 1994 ρυθμίζει τη σχέση της ARGEV με την ÖKK, όσον αφορά την οριοθέτηση και την πλήρη εκτέλεση των οφειλόμενων στην ARA υπηρεσιών διαχείρισης απορριμμάτων τόσο από την ARGEV όσο και από την ÖKK.

76. Σύμφωνα με το άρθρο 1 σημείο 1.2, η ARGEV συγκροτεί και θέτει σε συνεχή λειτουργία σύστημα αποκομιδής, διαλογής και επεξεργασίας συσκευασιών που καλύπτει όλη την επικράτεια. Αναλαμβάνει έναντι της ÖKK την υποχρέωση να έχει συνεχώς έτοιμες όλες τις συσκευασίες που υπέστησαν διαλογή και συγκεντρώθηκαν στα πλαίσια του συστήματος αποκομιδής της ARGEV. Η ÖKK οργανώνει επαρκές και κατάλληλο δυναμικό ανακύκλωσης ή ενδιάμεσης αποθήκευσης, καθώς και τη μεταφορά των υλικών από την εκάστοτε συμβεβλημένη με την ARGEV εταιρεία στον φορέα ανακύκλωσης ή προσωρινής αποθήκευσης.

77. Η ÖKK εγγυάται στην ARGEV σύμφωνα με την παρ. 2 την αγορά των συσκευασιών που έχουν ετοιμάσει η ARGEV και οι συμβεβλημένες με αυτήν εταιρείες βάσει της σύμβασης. Αντικείμενο της σύμβασης είναι, επίσης, οι υποχρεώσεις που αφορούν την προετοιμασία και την παραλαβή παλαιών υλικών, την ποιότητα των συσκευασιών, την απόδειξη παραχώρησης άδειας, τις αρχές υπολογισμού των τελών εκμετάλλευσης της ARA, την υποχρέωση ενημέρωσης και τήρησης του απορρήτου, καθώς και μια συμφωνία για τη δικαστική επίλυση των διαφορών.

78. Το άρθρο 4 ορίζει ότι η ARGEV αποκτά την κυριότητα των συσκευασιών που συγκεντρώνει με το σύστημά της. Με την παραλαβή από τον φορέα προσωρινής αποθήκευσης ή ανακύκλωσης των σύμφωνα με τις προδιαγραφές συσκευασιών, η κυριότητα αυτών περιέρχεται στην ÖKK.

79. Σύμφωνα με το άρθρο 15 οι συμβεβλημένες εταιρείες αναλαμβάνουν την υποχρέωση κατά τη διάρκεια ισχύος της σύμβασης να μη συγκροτούν, να μη θέτουν σε λειτουργία και να μη συμμετέχουν σε κανένα άλλο σύστημα αποκομιδής και ανακύκλωσης, κατά την έννοια του διατάγματος για τις συσκευασίες, εκτός του συστήματος ARA, ακόμη και αν υπάρχει ρητή έγκριση του αντισυμβαλλόμενου. Η ARGEV αναλαμβάνει επίσης την υποχρέωση κατά τη διάρκεια ισχύος της σύμβασης να μην παραδίδει σε τρίτους τις συσκευασίες χωρίς τη συγκατάθεση της ÖKK. Αντίστοιχα η ÖKK υποχρεούται να μη δέχεται από τρίτους συσκευασίες χωρίς τη συγκατάθεση της ARGEV. Από την προαναφερθείσα αποκλειστικότητα εξαιρούνται ρητώς οι αμοιβαίες συμφωνίες με όσους επιλέγουν σύστημα ίδιας διάθεσης, εφόσον συνάδουν με τις συμβάσεις διαχείρισης απορριμμάτων που έχουν συναφθεί με την ARA. Επιπλέον, οι συμβαλλόμενοι αναλαμβάνουν την υποχρέωση να μην παρέχουν ενεργά υπηρεσίες διαχείρισης απορριμμάτων που εμπίπτουν στον τομέα αρμοδιότητας του εκάστοτε αντισυμβαλλόμενου.

80. Σύμφωνα με το άρθρο 16 μετά την 1η Οκτωβρίου 1993 η σύμβαση μετατρέπεται σε αορίστου χρόνου. Η σύμβαση μπορεί να καταγγελθεί και από τα δύο συμβαλλόμενα μέρη στο τέλος κάθε ημερολογιακού έτους, με προθεσμία 12 μηνών. Δεν είναι δυνατή η νόμιμη καταγγελία πριν από τις 31 Δεκεμβρίου 2000. Σύμφωνα με το άρθρο 17 είναι δυνατή η λύση της σύμβασης για σοβαρούς λόγους.

4.2.2.2. Συμφωνία μεταξύ ARGEV και Alurec

81. Η σύμβαση που συνάφθηκε στις 20 Ιανουαρίου 1994 ρυθμίζει την εκπλήρωση των συμβατικών υποχρεώσεων της ARGEV και της Alurec έναντι της ARA. Συμφωνεί σε γενικές γραμμές με τη σύμβαση της ARGEV με την ÖKK, όσον αφορά το αντικείμενο και τη διάρκεια.

82. Σύμφωνα με την παράγραφο ΙΙ η ARGEV αναλαμβάνει την υποχρέωση να διαθέτει όλες τις συσκευασίες που συγκέντρωσε η ίδια ή οι υπεργολάβοι της. Η Alurec υποχρεούται σύμφωνα με το άρθρο ΙΙΙ να προωθεί τις συσκευασίες που παρέλαβε από την Alurec ή τις επιχειρήσεις διαλογής για κανονική ανακύκλωση.

83. Σύμφωνα με το άρθρο V η ARGEV είναι υποχρεωμένη κατά τη διάρκεια ισχύος της σύμβασης να παραδίδει αποκλειστικά στην Alurec όλες τις συσκευασίες που συγκέντρωσε η ίδια και οι υπεργολάβοι της. Η Alurec, από την πλευρά της, είναι υποχρεωμένη να παραλαμβάνει αποκλειστικά από την ARGEV και τους υπεργολάβους της τις συσκευασίες που έχουν συγκεντρωθεί και να τις προωθεί για ανακύκλωση.

84. Όσον αφορά την κυριότητα - παρόλο που αυτή δε ρυθμίζεται σαφώς στη σύμβαση μεταξύ της ARGEV και της Alurec - ισχύουν τα ίδια με αυτά που ισχύουν στη σύμβαση συνεργασίας μεταξύ ARGEV και ARO. Κατ' αρχήν η ARGEV αποκτά την κυριότητα των συλλεγόμενων υλικών, την οποία μεταβιβάζει, στη συνέχεια, στην Alurec κατά την παράδοση των υλικών.

85. Σύμφωνα με το άρθρο VI, μετά την 1η Οκτωβρίου 1993, η σύμβαση μετατρέπεται σε αορίστου χρόνου. Η σύμβαση μπορεί να καταγγελθεί και από τα δύο συμβαλλόμενα μέρη στο τέλος κάθε ημερολογιακού έτους, με προθεσμία 12 μηνών. Δεν είναι δυνατή η κανονική καταγγελία της σύμβασης πριν από τις 31 Δεκεμβρίου 2000. Σύμφωνα με το άρθρο VII είναι δυνατή η λύση της σύμβασης για σοβαρούς λόγους.

4.2.3. Σχέση της BRG με τους περιφερειακούς εταίρους

86. Εδώ πρόκειται για τις συμβάσεις της ARGEV και της ARO με τις περιφερειακές επιχειρήσεις διαχείρισης απορριμμάτων ή τους φορείς τοπικής αυτοδιοίκησης. Αντικείμενο των συμβάσεων είναι η ρύθμιση της πραγματικής εκτέλεσης της διαχείρισης των χρησιμοποιημένων συσκευασιών.

4.2.3.1. Συμφωνία της ARGEV

87. Στην αρχική έκδοση της συμφωνίας της ARGEV με τον περιφερειακό εταίρο το 1994 (η λεγόμενη εταιρική συμφωνία), ο περιφερειακός εταίρος αναλαμβάνει την υποχρέωση στο άρθρο 2 παράγραφος 2 να συγκροτήσει ένα σύστημα αποκομιδής, διαλογής και επεξεργασίας σύμφωνα με τις διατάξεις της συμφωνίας. Η εντολή δίνεται μόνο σ' έναν περιφερειακό εταίρο ανά περιφέρεια αποκομιδής.

88. Την αποκομιδή των απορριμμάτων συσκευασιών από τα νοικοκυριά και από εγκαταστάσεις με ανάλογο όγκο συσκευασιών οργανώνει ο περιφερειακός εταίρος σε συντονισμό με τον φορέα τοπικής αυτοδιοίκησης. Σύμφωνα με το άρθρο 2 παράγραφος 3 και με τη συγκατάθεση της ARGEV είναι δυνατή η ανάθεση της εντολής σε υπεργολάβους. Η αποκομιδή γίνεται σύμφωνα με το άρθρο 2 παράγραφος 7 σε κάδους συλλογής τους οποίους τοποθετεί είτε ο περιφερειακός εταίρος είτε ο φορέας τοπικής αυτοδιοίκησης. Σύμφωνα με το άρθρο 3 το κόστος των κάδων συλλογής και της συγκρότησης μιας υποδομής αποκομιδής συμψηφίζεται με την καταβολή κάποιου τέλους από την ARGEV.

89. Στο άρθρο 2 παράγραφος 10 διαπιστώνεται ότι ο περιφερειακός εταίρος συλλέγει τα παλιά υλικά για λογαριασμό της ARGEV και συνεπώς με τη συλλογή αποκτά την κυριότητα αυτών αποκλειστικά για την ARGEV. Για το λόγο αυτό ο περιφερειακός εταίρος επιτρέπεται να μεταχειρίζεται τα παλαιά υλικά μόνο με τον τρόπο που προβλέπει η συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ARGEV να προβεί σε άμεση λύση της σύμβασης.

90. Σύμφωνα με το άρθρο 2 παράγραφος 16 η ARGEV εγγυάται στον περιφερειακό εταίρο, μέσω διμερών συμβάσεων με τους εγγυοδότες ανακύκλωσης, την αγορά των παλιών υλικών που έχει συγκεντρώσει βάσει της συμφωνίας. Ο περιφερειακός εταίρος πρέπει να έχει έτοιμα στην αποθήκη του τα παλιά υλικά και να γνωστοποιεί χωρίς καθυστέρηση στην ARGEV και/ή στον φορέα ανακύκλωσης που έχει ονομάσει η ARGEV ή ο αρμόδιος εγγυοδότης ανακύκλωσης την ετοιμότητά του να παραδώσει τα υλικά.

91. Σύμφωνα με το άρθρο 2 παράγραφος 18 ο περιφερειακός εταίρος πρέπει να φροντίζει να υπάρχει συνεννόηση με τον αρμόδιο φορέα τοπικής αυτοδιοίκησης. Σε διαφορές απόψεων πρέπει να καλείται εμπειρογνώμονας διαιτητής σύμφωνα με το άρθρο 2 παράγραφος 21.

92. Η σύμβαση συνάφθηκε για πρώτη φορά το 1994, είναι αορίστου χρόνου και μπορεί να καταγγελθεί και από τα δύο μέρη στο τέλος κάθε ημερολογιακού έτους, με προθεσμία 12 μηνών. Νόμιμη καταγγελία δεν μπορούσε να γίνει πριν από τις 31 Δεκεμβρίου 2000. Σε περίπτωση που κάποια άλλη επιχείρηση προσέφερε στην ARGEV την ίδια υπηρεσία σε καλύτερη τιμή, η ARGEV είχε το δικαίωμα να καταγγείλει νόμιμα τη σύμβαση υπό ορισμένες προϋποθέσεις πριν από τις 31 Δεκεμβρίου 2000. Το άρθρο 4 παράγραφος 2 ρυθμίζει το δικαίωμα της άμεσης καταγγελίας της σύμβασης για σοβαρό λόγο.

93. Όλες οι νομικές και συμβατικές υποχρεώσεις της ARGEV που αναφέρονται στο προοίμιο, στο άρθρο Γ, ισχύουν και για τον περιφερειακό εταίρο.

94. Στο πλαίσιο συμπληρωματικών και πρόσθετων συμφωνιών η ARGEV είχε συμφωνήσει ρήτρες ευνοϊκότερης μεταχείρισης την ουσία, με όλες τις επιχειρήσεις διαχείρισης απορριμμάτων με τις οποίες διατηρεί συμβατικές σχέσεις. Με τη δέσμευση που αναφέρεται στο σημείο V αριθ. 1 η ARGEV παραιτήθηκε από την εφαρμογή των εν λόγω ρητρών ευνοϊκότερης μεταχείρισης μετά τις 29 Νοεμβρίου 2000.

95. Στη νέα έκδοση των συμφωνιών για τη ρύθμιση των σχέσεων με τους φορείς διαχείρισης απορριμμάτων γίνεται πλέον διάκριση μεταξύ εταίρων αποκομιδής και εταίρων διαλογής. Υπάρχει ξεχωριστή τυποποιημένη σύμβαση για τον καθένα. Και οι δύο συμφωνίες μοιάζουν σε γενικές γραμμές με την αρχική συμφωνία, αλλά είναι ωστόσο πιο λεπτομερείς.

96. Και οι δύο τυποποιημένες συμβάσεις τέθηκαν σε ισχύ την 1η Ιανουαρίου 2002, με εξαίρεση τις συμβάσεις με τρείς δήμους (Wien, Linz und Salzburg) που τέθηκαν σε ισχύ νωρίτερα, και στα βασικά σημεία συμφωνούν με τις πρότυπες συμβάσεις. Οι συμβάσεις του 1993/94 δεν ισχύουν πλέον.

97. Η συμφωνία με τους εταίρους αποκομιδής ρυθμίζει την ανταλλαγή συγκεκριμένων υπηρεσιών μεταξύ της ARGEV και του φορέα αποκομιδής κατά την εφαρμογή του διατάγματος για τις συσκευασίες στους επιμέρους τομείς "αποκομιδή", "μεταφόρτωση" και "ατομική διαχείριση των απορριμμάτων των επιχειρήσεων". Η εντολή δίνεται μόνο σ' έναν εταίρο αποκομιδής ανά περιφέρεια.

98. Σύμφωνα με το άρθρο 1 παράγραφος 2 αντικείμενο της συμφωνίας είναι η συγκρότηση και η απρόσκοπτη λειτουργία ενός συστήματος αποκομιδής για χρησιμοποιημένες συσκευασίες σε μια ορισμένη περιοχή. Η ARGEV επιφυλάσσεται σύμφωνα με το άρθρο 1 παράγραφος 6 να συλλέγει με το σύστημα αποκομιδής και απορρίμματα που δεν προέρχονται από συσκευασίες. Οι συμβατικές διατάξεις εφαρμόζονται εδώ κατά τρόπο λογικό.

99. Τα απορρίμματα από τον οικιακό τομέα συλλέγονται σύμφωνα με το άρθρο 2 παράγραφος 2 μαζί με τα απορρίμματα από εγκαταστάσεις με παρεμφερή όγκο συσκευασιών. Οι εγκαταστάσεις με παρεμφερή όγκο συσκευασιών μπορεί να είναι επιχειρήσεις ή υπηρεσίες που παράγουν απορρίμματα. Αυτές πρέπει να δηλώνονται κάθε χρόνο για την αποκομιδή και παράλληλα να αποδεικνύουν την παραχώρηση άδειας από την ARA για τις απορριπτόμενες συσκευασίες και σε ποσοστό 100 %. Αν το ποσοστό των συσκευασιών που έχουν άδεια είναι μικρότερο του 100 %, τα απορρίμματα διατίθενται ως επαγγελματικά απορρίμματα.

100. Σύμφωνα με το άρθρο 2 παράγραφος 2.3 η ARGEV ετοιμάζει κατόπιν ειδικής συμφωνίας με τον φορέα τοπικής αυτοδιοίκησης τις απαραίτητες θέσεις συλλογής. Τους κάδους και τους σάκους συλλογής διαθέτει ο περιφερειακός εταίρος ή ο φορέας της τοπικής αυτοδιοίκησης σε συνεννόηση με την ARGEV. Το σχετικό κόστος αναλαμβάνει η ARGEV σύμφωνα με το άρθρο 2 παράγραφος 2.4, μόνο όσον αφορά τους κάδους του οικιακού τομέα και όχι των εγκαταστάσεων με παρεμφερή όγκο συσκευασιών.

101. Η υπηρεσία της αποκομιδής περιλαμβάνει σύμφωνα με το άρθρο 2 παράγραφος 2.5 την προγραμματισμένη εκκένωση των κάδων, την παραλαβή των σάκων και τη μεταφορά των συλλεγέντων υλικών στην καθορισμένη εγκατάσταση διαλογής ή σ' ένα σταθμό μεταφόρτωσης μέσα στην περιοχή αποκομιδής που αναφέρει η σύμβαση. Ο περιφερειακός εταίρος διαθέτει μέσα συλλογής ανάλογα με τις ανάγκες, δηλαδή ανάλογα με τη συμπεριφορά των κατοίκων ή το σημείο απόρριψης, λαμβάνοντας υπόψη ότι οι κάδοι και οι σάκοι συλλογής θα έχουν πληρότητα 80 % κατά μέσο όρο, με μέγιστο ποσοστό λανθασμένης απόρριψης 20 % ως προς το βάρος. Σε περίπτωση αποκομιδής των επαγγελματικών συσκευασιών μαζί με τα απορρίμματα του οικιακού τομέα, αυτές θα πρέπει να περιορίζονται σε όσα ορίζει η ARGEV (παράρτημα 2).

102. Για τον επαγγελματικό τομέα γίνεται ατομική διαχείριση των απορριμμάτων των επιχειρήσεων. Ο περιφερειακός εταίρος θέτει σε λειτουργία στον εν λόγω τομέα σύμφωνα με το άρθρο 2 παράγραφος 4.1 περιφερειακή υπηρεσία ατελούς παραλαβής από την ARGEV συσκευασιών προερχόμενων από επιχειρήσεις, ελεγχόμενης παραλαβής από εγκαταστάσεις ανακύκλωσης και συγκέντρωσης προβληματικών υλικών. Ιδιαίτερα σε περιφέρειες με έντονο επαγγελματικό χαρακτήρα ο εταίρος αποκομιδής προσφέρει, πέρα από τη βασική υποδομή των περιφερειακών υπηρεσιών παραλαβής και σύμφωνα με το άρθρο 2 παράγραφος 4.2, ειδικά συστήματα για την αποκομιδή από το σημείο απόρριψης συσκευασιών για τις οποίες έχει παραχωρηθεί άδεια.

103. Σύμφωνα με το άρθρο 2 παράγραφος 5.1 η ανάθεση επιμέρους υπηρεσιών σε τρίτους, στο πλαίσιο των εν λόγω συμφωνιών, απαιτεί την προηγούμενη συγκατάθεση της ARGEV.

104. Το άρθρο 2 παράγραφος 5.2 διευκρινίζει ότι ο εταίρος αποκομιδής παραλαμβάνει τις συσκευασίες για λογαριασμό της ARGEV και γι' αυτό ουδέποτε αποκτά κυριότητα σ' αυτές. Γι' αυτό και ο εταίρος αποκομιδής επιτρέπεται να μεταχειρίζεται τα υλικά που συνέλεξε η ARGEV και τις συσκευασίες της ARGEV μόνο με τον τρόπο που προβλέπει η συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ARGEV να προβεί σε άμεση λύση της σύμβασης.

105. Για τους κάδους και τους σάκους συλλογής που έχει διαθέσει και τεκμηριώσει ο εταίρος αποκομιδής αποζημιώνεται σε τριμηνιαία βάση ανάλογα με το μέγεθος των κάδων και των σάκων σύμφωνα με το άρθρο 3 παράγραφος 1. Για την εκκένωση των κάδων και τη συλλογή των σάκων από τα νοικοκυριά και παρεμφερείς χρήστες, καθώς και για τη μεταφορά, την απόθεση των συλλεγέντων υλικών σε εγκαταστάσεις διαλογής ή σε σταθμό μεταφόρτωσης και την υποβολή εκθέσεων ο εταίρος αποκομιδής λαμβάνει αποζημίωση που εξαρτάται από την ποσότητα. Για τη μεταφόρτωση των συλλεγομένων υλικών από νοικοκυριά και παρεμφερείς χρήστες της περιοχής που αναφέρει η σύμβαση και για την υποβολή εκθέσεων ο εταίρος αποκομιδής λαμβάνει αποζημίωση που εξαρτάται από την ποσότητα. Οι υπηρεσίες αποκομιδής και μεταφόρτωσης που συμψηφίζονται κάθε χρόνο με την ARGEV δεν μπορούν να υπερβούν μια μέγιστη τιμή ανά περιφέρεια και υλικό. Οι ποσότητες από το 2002 μέχρι και το 2004 υπολογίσθηκαν με βάση τις προβλεφθείσες για το 2001 ακαθάριστες ποσότητες αποκομιδής από νοικοκυριά και παρεμφερείς χρήστες. Για την παραλαβή και την αποκομιδή συσκευασιών που πετούν οι επιχειρήσεις, συμπεριλαμβανομένου του ελέγχου εισροής, της συμπληρωματικής διαλογής, της επεξεργασίας, της προσωρινής αποθήκευσης, της διάθεσης και της φόρτωσης των υλικών που παρέλαβε ο φορέας ανακύκλωσης από επαγγελματικά, βιομηχανικά και υπηρεσιακά σημεία απόρριψης ή από ελεγχόμενες παραλαβές και συγκεντρώσεις προβληματικών υλών ο εταίρος αποκομιδής λαμβάνει αποζημιώσεις ανάλογα με τις ποσότητες.

106. Σύμφωνα το άρθρο 3 παράγραφος 5 η ARGEV εγγυάται στον περιφερειακό εταίρο μέσω διμερών συμβάσεων με εγγυοδότες ανακύκλωσης την αγορά όλων των παλιών υλικών που συνέλεξε βάσει της συμφωνίας.

107. Σύμφωνα με το άρθρο 5 παράγραφος 1 η συμφωνία αρχίζει να ισχύει την 1η Ιανουαρίου 2002. Είναι αορίστου χρόνου και μπορεί να καταγγελθεί και από τα δύο μέρη, με προθεσμία 6 μηνών, ωστόσο όχι πριν από τις 31 Δεκεμβρίου 2004. Παράλληλα υπάρχει το δικαίωμα της νόμιμης καταγγελίας και από τα δύο μέρη, εφόσον συντρέχει σοβαρός λόγος. Τέτοιος σοβαρός λόγος είναι λ.χ. η σημαντική υπέρβαση του ορίου των ποσοτήτων των επαγγελματικών απορριμμάτων που συλλέγονται μαζί με τα οικιακά απορρίμματα.

108. Σχετικά με τη διάρκεια της σύμβασης η ARGEV ανέλαβε τη δέσμευση που αναφέρεται στο σημείο V αριθ. 4.

109. Επιπλέον, η ARGEV δήλωσε ότι οι συμφωνίες με τους εταίρους αποκομιδής δεν περιλαμβάνουν καμία υποχρέωση αποκλειστικότητας για τους φορείς διαχείρισης απορριμμάτων και μάλιστα ούτε στον οικιακό ούτε στον επαγγελματικό τομέα. Οι επιχειρήσεις διαχείρισης απορριμμάτων είναι ελεύθερες να παρέχουν παρόμοιες υπηρεσίες και σε άλλα συλλογικά συστήματα ή στο πλαίσιο συστημάτων ίδιας διάθεσης των απορριμμάτων. Όσον αφορά την κοινή χρησιμοποίηση των κάδων συλλογής, η ARGEV ανέλαβε τη δέσμευση που αναφέρεται στο σημείο V αριθ. 3.

110. Η τυποποιημένη συμφωνία με τον εταίρο διαλογής αντιστοιχεί σε γενικές γραμμές στη συμφωνία με τον εταίρο αποκομιδής.

111. Σύμφωνα με το άρθρο 1 παράγραφος 5 η ARGEV αναθέτει σ' όλη την επικράτεια και σε καθορισμένες περιοχές αποκομιδής (κατά κανόνα διοικητικές περιφέρειες ή πολεοδομικά συγκροτήματα) στους εκάστοτε εταίρους αποκομιδής τη λειτουργία συστημάτων αποκομιδής για ελαφρές και μεταλλικές συσκευασίες από νοικοκυριά και παρεμφερείς εγκαταστάσεις. Οι ποσότητες που συλλέγονται από τους εταίρους αποκομιδής μεταφέρονται άμεσα ή με τη μεσολάβηση κάποιου μεταφορέα στους εταίρους διαλογής. Εντολή διαλογής δίδεται μόνο σ' έναν εταίρο ανά περιφέρεια.

112. Σύμφωνα με το άρθρο 1 παράγραφος 6 οι ποσότητες που συλλέγονται από ορισμένους εταίρους αποκομιδής ή από ορισμένες περιφέρειες προωθούνται σε συγκεκριμένους εταίρους διαλογής ή σε συγκεκριμένες εγκαταστάσεις διαλογής, με στόχο τη βελτιστοποίηση των υπηρεσιών αποκομιδής, διαλογής και μεταφοράς. Με ανάλογες διατάξεις στις ξεχωριστές συμφωνίες με τους εταίρους διαλογής η ARGEV θα διασφαλίζει ότι η διαλογή των συσκευασιών που συλλέγουν σε ορισμένες περιφέρειες (σύμφωνα με το παράρτημα 5 της συμφωνίας) οι εταίροι αποκομιδής από νοικοκυριά και παρεμφερείς χρήστες γίνεται αποκλειστικά στην εγκατάσταση διαλογής του εταίρου αποκομιδής

113. Ο εταίρος διαλογής είναι υποχρεωμένος σύμφωνα με το άρθρο 2 παράγραφος 11 να παραλαμβάνει και να προβαίνει στη διαλογή της συνολικής ποσότητας των συσκευασιών που ετοίμασε ή συνέλεξε ο (οι) εταίρος (-οι) αποκομιδής στις περιφέρειες αποκομιδής από τα νοικοκυριά (μοντέλο 1) και παρεμφερείς χρήστες (μοντέλο 2). Ο εταίρος διαλογής παραλαμβάνει το υλικό αποκομιδής της ARGEV που δεν έχει υποστεί διαλογή (μοντέλα 1/2) μόνον από τους εταίρους αποκομιδής ή από τις περιφέρειες αποκομιδής του παραρτήματος 5. Σύμφωνα με το άρθρο 2 παράγραφος 2 ο εταίρος διαλογής θέτει σε λειτουργία στην έδρα της εγκατάστασης διαλογής μια περιφερειακή υπηρεσία για την ατελή παραλαβή συσκευασιών του επαγγελματικού τομέα (μοντέλο 3), την παραλαβή από τις εγκαταστάσεις ανακύκλωσης (μοντέλο 4) και τη συγκέντρωση προβληματικών υλών (μοντέλο 5).

114. Σύμφωνα με το άρθρο 2 παράγραφος 4.2 ο εταίρος διαλογής παραλαμβάνει τις συσκευασίες για λογαριασμό της ARGEV και γι' αυτό ουδέποτε αποκτά κυριότητα σ' αυτές. Ο εταίρος διαλογής, συνεπώς, επιτρέπεται να μεταχειρίζεται τις συσκευασίες μόνο με τον τρόπο που προβλέπει η παρούσα συμφωνία και όχι διαφορετικά. Σε αντίθετη περίπτωση συντρέχει σοβαρός λόγος για την ARGEV να προβεί σε άμεση λύση της σύμβασης σύμφωνα με το άρθρο 5 παράγραφος 5.2 α).

115. Οι διατάξεις για την ανάθεση υπηρεσιών σε υπεργολάβους (άρθρο 2.4.1) και τη διάρκεια/λήξη της σύμβασης (άρθρο 5) αντιστοιχούν σε εκείνες της συμφωνίας με τους εταίρους αποκομιδής.

116. Ο εταίρος διαλογής λαμβάνει σύμφωνα με το άρθρο 3 παράγραφος 1 και μέσα στο δηλούμενο εύρος ποσοτήτων τις αποζημιώσεις εισροής που αναφέρονται στο παράρτημα 6 της παρούσας σύμβασης. Οι αποζημιώσεις εισροής αποτελούν την αποζημίωση για την παραλαβή των συλλεγομένων υλικών από το οικιακό και το παρεμφερές προς το οικιακό σύστημα της ARGEV, τον έλεγχο εισροής, το κατ' αναλογίαν σταθερό κόστος της εγκατάστασης σε σχέση με τις συμφωνημένες ετήσιες εισρέουσες ποσότητες, την απαλλαγή των συλλεγέντων υλικών από παρασιτικές ουσίες και την κανονική διάθεση των τελευταίων, καθώς και την επεξεργασία, την προσωρινή αποθήκευση, την προετοιμασία και τη φόρτωση όλων των απαλλαγμένων από παρασιτικές ουσίες απορρεόντων υλικών διαλογής. Οι ποσότητες που εισρέουν κάθε χρόνο για διαλογή και συμψηφίζονται με την ARGEV περιορίζονται από το σύνολο των ποσοτήτων αποκομιδής από τα νοικοκυριά ορισμένων περιφερειών. Για τη θετική διαλογή των υλικών που προέρχονται από νοικοκυριά και παρεμφερείς χρήστες ο εταίρος αποκομιδής λαμβάνει αποζημιώσεις ανάλογα με το υλικό. Οι εν λόγω αποζημιώσεις εκροής ισχύουν και για την παραλαβή, τον έλεγχο εισροής, την πρόσθετη διαλογή, την επεξεργασία, την προσωρινή αποθήκευση, τη διάθεση, τη φόρτωση κ.λπ. συγκεκριμένων υλικών προερχόμενων από επαγγελματικά σημεία απόρριψης, από εγκαταστάσεις ανακύκλωσης και από τη συγκέντρωση προβληματικών ουσιών.

117. Η ARGEV δήλωσε ότι οι συμφωνίες με τους εταίρους διαλογής δεν περιέχουν καμιά υποχρέωση αποκλειστικότητας των εταίρων διαλογής. Οι επιχειρήσεις διαχείρισης απορριμμάτων είναι ελεύθερες να παρέχουν παρόμοιες υπηρεσίες και για άλλα συλλογικά συστήματα ή στο πλαίσιο συστημάτων ίδιας διάθεσης απορριμμάτων. Επιπλέον, η ARGEV ανέλαβε τη δέσμευση που αναφέρεται στο σημείο V αριθ. 3.

4.2.3.2. Συμφωνία της ARO

ARO - εταίροι αποκομιδής

118. Αντικείμενο της συμφωνίας είναι η λειτουργία συστήματος αποκομιδής χάρτινων συσκευασιών για την εκπλήρωση των υποχρεώσεων που απορρέουν από τον AWG, το διάταγμα για τις συσκευασίες, τη σύμβαση διαχείρισης απορριμμάτων μεταξύ ARA/ARO και τις άδειες λειτουργίας. Η εντολή αποκομιδής δίδεται μόνο σ' έναν εταίρο ανά περιφέρεια.

119. Αντικείμενο της συμφωνίας σύμφωνα με το άρθρο 1 παράγραφος 1 δεν αποτελεί η αποκομιδή παλιών χαρτιών και χάρτινων συσκευασιών από νοικοκυριά και εγκαταστάσεις με παρόμοιο όγκο. Αντίθετα, η συμφωνία αναφέρεται στη διαχείριση απορριμμάτων εμπορικών οδών (άρθρο 2.4), την απομάκρυνση συσκευασιών από εγκαταστάσεις ανακύκλωσης (άρθρο 2.5), καθώς και την ατομική διαχείριση των απορριμμάτων των επιχειρήσεων (άρθρο 2.6).

120. Σύμφωνα με το άρθρο 1 παράγραφος 5 η υποχρέωση ανάληψης της ARO περιορίζεται στις ποσότητες των συσκευασιών από χαρτί, χαρτόνι και κυματοειδές χαρτόνι για τις οποίες έχει παραχωρηθεί άδεια από την ARA. Σε κάθε περίπτωση, η ARO είναι διατεθειμένη να αναλάβει το σύνολο των συσκευασιών που εξυπηρετήθηκαν από το σύστημα αποκομιδής και ανακύκλωσης. Εφόσον κατ' αυτόν τον τρόπο γίνεται υπέρβαση των υποχρεώσεων της άδειας λειτουργίας, δηλαδή το δυναμικό ανάληψης χάρτινων συσκευασιών υπερβαίνει σε ποσοστό αποκομιδής το 90 % στον επαγγελματικό τομέα και το 80 % στον οικιακό, καθώς και σε ποσοστό ανακύκλωσης το 85 % στον επαγγελματικό και το 75 % στον οικιακό τομέα, και αυτό δεν ανταποκρίνεται στα οικονομικά και νομικά συμφέροντα των συμβεβλημένων εταιρειών, η ARO επιφυλάσσεται να περιορίσει την εγγύηση της αγοράς καθώς και την καταβολή των αποζημιώσεων στις απαιτήσεις των αδειών λειτουργίας και ενημερώνει εγκαίρως τους εταίρους αποκομιδής.

121. Η διαχείριση των απορριμμάτων εμπορικών οδών αποσκοπεί στη διαχείριση των απορριμμάτων καθαρά χάρτινων συσκευασιών που προέρχονται από μικρά επαγγελματικά σημεία απόρριψης. Ο φορέας τοπικής αυτοδιοίκησης λειτουργεί τις λεγόμενες εγκαταστάσεις ελεγχόμενης παραλαβής (εγκαταστάσεις ανακύκλωσης, κέντρα συλλογής παλιών χαρτιών, κ.λπ.) οι οποίες δέχονται συσκευασίες από ιδιώτες κατόχους συσκευασιών, καθώς και από μικρά επαγγελματικά σημεία απόρριψης. Ο εταίρος αποκομιδής της ARO αναλαμβάνει την παραλαβή και μεταφορά συσκευασιών από τις εγκαταστάσεις ανακύκλωσης. Για την ατομική διαχείριση απορριμμάτων επιχειρήσεων ο εταίρος διαχείρισης απορριμμάτων της ARO θέτει σε λειτουργία τις λεγόμενες υπηρεσίες παραλαβής της ARO, όπου οι επιχειρήσεις μπορούν να παραδίδουν ατελώς τις συσκευασίες τους προς αποκομιδή και ανακύκλωση από το σύστημα.

122. Σύμφωνα με το άρθρο 2 παράγραφος 7 ο εταίρος αποκομιδής είναι υποχρεωμένος να παραδίδει όλες τις χάρτινες συσκευασίες που είναι αντικείμενο της παρούσας συμφωνίας στις υπηρεσίες παραλαβής της ARO. Η παραχώρηση άδειας από την ARA για τις παραδιδόμενες συσκευασίες πρέπει να επιβεβαιώνεται με κατάλληλο τρόπο από το επαγγελματικό σημείο απόρριψης σύμφωνα με το άρθρο 2 παράγραφο 7.4. Για πρόσθετες υπηρεσίες παραλαβής απαιτείται η άδεια της ARO.

123. Σύμφωνα με το άρθρο 2 παράγραφος 8 η ARO αποφασίζει πού θα γίνει η ανακύκλωση και τον τρόπο μεταφοράς των συσκευασιών. Γι' αυτό ο εταίρος πρέπει να λάβει έγγραφη συγκατάθεση της ARO. Ο εταίρος αποκομιδής εγγυάται στην ARO μια ελάχιστη ποιότητα των χάρτινων συσκευασιών κατά την παράδοση στον φορέα ανακύκλωσης (άρθρο 2.9).

124. Στο άρθρο 2.10 ορίζεται ότι ο εταίρος συλλέγει τις χάρτινες συσκευασίες για λογαριασμό της ARO και συνεπώς το συλλεγόμενο υλικό βρίσκεται αποκλειστικά στην κυριότητα της ARO. Γι' αυτό το λόγο πρέπει το συλλεγόμενο υλικό να διατίθεται με τον τρόπο που ορίζει η ARO. Σε αντίθετη περίπτωση συντρέχει σοβαρός λόγος για την ARO να προβεί σε άμεση λύση της σύμβασης.

125. H ARO εγγυάται σύμφωνα με το άρθρο 2 παράγραφος 15 στον εταίρο αποκομιδής μέσω διμερών συμβάσεων με τους φορείς ανακύκλωσης την αγορά και τη σύννομη με το διάταγμα για τις συσκευασίες ανακύκλωση των χάρτινων συσκευασιών που έχει ετοιμάσει. Εφόσον η ARO παύει να έχει εγγυήσεις ανακύκλωσης, πρέπει να φροντίσει να αντικαταστήσει ανάλογα τις επιχειρήσεις ανακύκλωσης.

126. Σύμφωνα με το άρθρο 4 η συμφωνία αρχίζει να ισχύει την 1η Ιανουαρίου 2002 και είναι αορίστου χρόνου. Μπορεί να καταγγελθεί, με προθεσμία 6 μηνών, ωστόσο όχι πριν από τις 31 Δεκεμβρίου 2004. Αν συντρέχει σοβαρός λόγος, είναι δυνατή η άμεση καταγγελία της σύμβασης.

127. Σχετικά με τη διάρκεια της σύμβασης η ARO ανέλαβε τη δέσμευση που αναφέρεται στο σημείο V αριθ. 4.

128. Η ARO δήλωσε ακόμη ότι οι συμφωνίες με τους εταίρους αποκομιδής δεν περιέχουν καμιά υποχρέωση αποκλειστικότητας για τους φορείς διαχείρισης απορριμμάτων. Οι επιχειρήσεις διαχείρισης απορριμμάτων είναι ελεύθερες να παρέχουν παρόμοιες υπηρεσίες και σε άλλα συλλογικά συστήματα ή στο πλαίσιο συστημάτων ίδιας διάθεσης των απορριμμάτων.

ARO-Φορέας τοπικής αυτοδιοίκησης

129. Αντικείμενο της συμφωνίας είναι η συνεργασία της ARO με το φορέα τοπικής αυτοδιοίκησης για τη λειτουργία των δημοτικών συστημάτων συλλογής παλιών χαρτιών στον τομέα των χάρτινων συσκευασιών από τα νοικοκυριά και τις εγκαταστάσεις με παρόμοιο όγκο απορριπτόμενων συσκευασιών στην περιοχή που αναφέρει η συμφωνία. Παράλληλα γίνεται αναφορά στις υποχρεώσεις που απορρέουν από τον AWG, το διάταγμα για τις συσκευασίες, τη σύμβαση διαχείρισης απορριμμάτων μεταξύ ARA και ARO, καθώς και από τις άδειες λειτουργίας.

130. Σύμφωνα με το άρθρο 2 παράγραφος 1 η υποχρέωση ανάληψης της ARO σύμφωνα με το διάταγμα για τις συσκευασίες περιορίζεται στις συσκευασίες από χαρτί, χαρτόνι και κυματοειδές χαρτόνι στις οποίες παραχωρήθηκε άδεια από την ARA. Η ARO είναι πρόθυμη να αναλάβει το σύνολο των συσκευασιών που εξυπηρετήθηκαν από το σύστημα, με την επιφύλαξη της συμπληρωματικής αναπροσαρμογής των υποχρεώσεων που απορρέουν από την άδεια λειτουργίας, για την οποία οι φορείς τοπικής αυτοδιοίκησης ενημερώνονται έγκαιρα.

131. Στα δημοτικά συστήματα συλλογής παλιών χαρτιών που λειτουργούν στον φορέα της τοπικής αυτοδιοίκησης συλλέγονται προγραμματισμένα σύμφωνα με το άρθρο 2 παράγραφος 2 συσκευασίες μαζί με απορρίμματα από ίδια υλικά που δεν είναι συσκευασίες (εφημερίδες, περιοδικά, κατάλογοι κ.λπ.). Η ARO αναλαμβάνει το κόστος αποκομιδής που αναλογεί στις συσκευασίες από χαρτί, χαρτόνι και κυματοειδές χαρτόνι, ενώ ο φορέας της τοπικής αυτοδιοίκησης αναλαμβάνει το υπόλοιπο κόστος της συλλογής παλιών χαρτιών από τις τοπικές υπηρεσίες.

132. Σύμφωνα με το άρθρο 2 παράγραφος 4 βασικές μεταβολές του συστήματος συλλογής που περιγράφεται στο γενικό σχέδιο (λ.χ. αλλαγή από σύστημα προσκομιδής σε σύστημα αποκομιδής) πρέπει να γίνονται κατόπιν συνεννόησης μεταξύ του φορέα τοπικής αυτοδιοίκησης και της ARO, εφόσον συνεπάγονται σοβαρή αύξηση του κόστους για την ARO. Ο φορέας τοπικής αυτοδιοίκησης αναλαμβάνει την προκήρυξη διαγωνισμού ή την αναδιαπραγμάτευση των υπηρεσιών αποκομιδής μετά από προηγούμενη διαβούλευση με την ARO. Η επιλογή του φορέα διαχείρισης απορριμμάτων (συλλέκτη) είναι χρέος του φορέα τοπικής αυτοδιοίκησης.

133. Ο φορέας τοπικής αυτοδιοίκησης πρέπει να παρέχει τις ακόλουθες υπηρεσίες: την αποκομιδή των χάρτινων συσκευασιών στα πλαίσια της δημοτικής αποκομιδής παλιών χαρτιών (άρθρο 3 παράγραφος 1), τη διαμόρφωση χώρων τοποθέτησης των κάδων συλλογής μαζί με όλες τις απαιτούμενες άδειες (άρθρο 3 παράγραφος 2), τη διάθεση και διατήρηση των κάδων συλλογής (άρθρο 3 παράγραφος 3), την παραλαβή των συσκευασιών σε επιτηρούμενες εγκαταστάσεις ανακύκλωσης, κέντρα παλιών χαρτιών κλπ. (άρθρο 3 παράγραφος 4), την εγγύηση της ποιότητας των συσκευασιών που συνδέεται με οικονομική επιβάρυνση σε περίπτωση πρόσθετης διαλογής των συσκευασιών που παραλήφθηκαν στις εγκαταστάσεις ανακύκλωσης (άρθρο 3 παράγραφος 5). Η ARO, από την πλευρά της, εγγυάται μέσω διμερών συμβάσεων με τους φορείς ανακύκλωσης τη σύμφωνη με τις διατάξεις του διατάγματος για τις συσκευασίες ανακύκλωση (άρθρο 3 παράγραφος 6).

134. Το άρθρο 3 παράγραφος 7 ρυθμίζει τη μεταβίβαση της κυριότητας των συσκευασιών. Όσον αφορά την αποκομιδή από νοικοκυριά και παρεμφερείς χρήστες η κυριότητα μεταβιβάζεται στην ARO, όταν ο φορέας τοπικής αυτοδιοίκησης παραδίδει τις συσκευασίες στην υπηρεσία παραλαβής της ARO. Η κυριότητα των υλικών ελεγχόμενης παραλαβής από τις εγκαταστάσεις ανακύκλωσης, τα κέντρα παλιών χαρτιών κ.λπ. περιέρχεται στην ARO κατά την παραλαβή τους από τον εταίρο διαχείρισης απορριμμάτων της ARO. Σε περίπτωση που η μεταφορά γίνεται από το φορέα τοπικής αυτοδιοίκησης, η κυριότητα περιέρχεται στην ARO, κατά την παράδοση των συσκευασιών στην υπηρεσία παραλαβής της ARO.

135. Ο φορέας τοπικής αυτοδιοίκησης, συνεπώς, δεν επιτρέπεται να διαθέτει τις χάρτινες συσκευασίες με κανέναν άλλο τρόπο, παρά μόνο μ' αυτόν που ορίζει η ARO. Σε αντίθετη περίπτωση συντρέχει σοβαρός λόγος για την ARO να προβεί σε άμεση λύση της σύμβασης. Οι χάρτινες συσκευασίες μπορούν να ανακυκλώνονται χωριστά ή μαζί με άλλα χάρτινα υλικά που δεν είναι συσκευασίες.

136. Η σύμβαση αρχίζει να ισχύει σύμφωνα με το άρθρο 5 παράγραφος 1 την 1η Ιανουαρίου 2002, είναι αορίστου χρόνου και μπορεί να καταγγελθεί με εξάμηνη προθεσμία καταγγελίας, αλλά όχι πριν από την 31η Δεκεμβρίου 2003. Αν συντρέχει σοβαρός λόγος, είναι δυνατή η άμεση λύση της σύμβασης.

137. Η σύμβαση δεν περιέχει καμιά διάταξη που αποκλείει τη χρησιμοποίηση των κάδων συλλογής παλιών χαρτιών του δήμου και από άλλο σύστημα αποκομιδής και ανακύκλωσης. Η ARO δήλωσε ότι στον τομέα της αποκομιδής χαρτιών από τα νοικοκυριά η ARO αγοράζει κατά βάση μόνον τις ποσότητες της δημοτικής αποκομιδής. Δεν υπάρχει κανένας λόγος για τον οποίο οι φορείς τοπικής αυτοδιοίκησης δεν θα έπρεπε να συνάψουν παρόμοιες συμφωνίες με άλλα συλλογικά συστήματα.

5. ΑΝΑΛΗΦΘΕΙΣΕΣ ΔΕΣΜΕΥΣΕΙΣ

138. Για ορισμένα βασικά τμήματα των κοινοποιηθεισών συμβάσεων η Επιτροπή εξέφρασε επιφυλάξεις σχετικά με τον ανταγωνισμό. Στην πορεία της διαδικασίας τα ενδιαφερόμενα μέρη ανέλαβαν έναντι της Επιτροπής τις ακόλουθες δεσμεύσεις:

- (Δέσμευση 1) Οι ARGEV και ARO παραιτούνται μετά τις 29 Νοεμβρίου 2000 από την εφαρμογή των ρητρών ευνοϊκότερης μεταχείρισης που συμφωνήθηκαν στο πλαίσιο συμπληρωματικών ή πρόσθετων συμφωνιών στις συμβάσεις με τις επιχειρήσεις διαχείρισης απορριμμάτων, με τις οποίες η εκάστοτε εταιρεία διατηρεί συμβατικές σχέσεις.

- (Δέσμευση 2) Η ARA υποχρεούται να μη διεκδικεί τα δικαιώματα άδειας εκμετάλλευσης του σήματος "Der Grüne Punkt" (εφεξής "Punkt") από επιχειρήσεις οι οποίες στο εσωτερικό ή στο εξωτερικό της Αυστρίας α) συμμετέχουν με τις συσκευασίες που φέρουν το σήμα ή παρόμοιες συσκευασίες σε συστήματα αποκομιδής και ανακύκλωσης, κατά την έννοια της οδηγίας 94/62/ΕΚ σχετικά με τις συσκευασίες και τα απορρίμματα συσκευασιών, που απαιτούν τη χρήση του σήματος "Punkt", ή β) είναι υποχρεωμένες να φέρουν στις συσκευασίες το σήμα "Punkt" για κανονιστικούς λόγους. Η εν λόγω υποχρέωση ισχύει υπό την προϋπόθεση ότι η οικεία επιχείρηση συλλέγει και ανακυκλώνει στην Αυστρία (είτε μέσω συστήματος ίδιας διάθεσης των απορριμμάτων κατά την έννοια του διατάγματος για τις συσκευασίες είτε μέσω συμμετοχής σε εγκεκριμένο σύστημα αποκομιδής και ανακύκλωσης) αποδεδειγμένα - σύμφωνα με το διάταγμα για τις συσκευασίες (διάταγμα BGBl. 648/1996) - τις συσκευασίες που φέρουν το σήμα "Punkt" και παραχωρεί με σύμβαση στην ARA δικαιώματα ελέγχου. Τα δικαιώματα ελέγχου δεν επιτρέπεται να υπερβαίνουν τις αρμοδιότητες που πηγάζουν από την τυποποιημένη σύμβαση της ARA. Η ARA, κατά την άσκηση των εν λόγω δικαιωμάτων, δε θα απαιτεί αυστηρότερες αποδείξεις σύννομης αποκομιδής και ανακύκλωσης απ' αυτές που υπαγορεύουν οι υποχρεώσεις της οικείας επιχείρησης έναντι των αρμόδιων για την εφαρμογή του διατάγματος για τις συσκευασίες αρχών.

- (Δέσμευση 3) Η ARGEV δε θα εμποδίζει τους φορείς τοπικής αυτοδιοίκησης ή/και τις επιχειρήσεις διαχείρισης απορριμμάτων να παρέχουν υπηρεσίες και σε ανταγωνιστές του συστήματος ARA. Πέραν τούτου, η ARGEV δε θα εμποδίζει τους φορείς τοπικής αυτοδιοίκησης ή/και τις επιχειρήσεις διαχείρισης απορριμμάτων να συνάπτουν με ανταγωνιστές του συστήματος ARA συμβάσεις για τη συγχρησιμοποίηση των κάδων ή άλλων εγκαταστάσεων για την αποκομιδή ή/και τη διαλογή χρησιμοποιημένων συσκευασιών από τα νοικοκυριά και παρεμφερείς εγκαταστάσεις και να τηρούν τις εν λόγω συμβάσεις. Η δέσμευση αυτή δεν περιορίζει το δικαίωμα της ARGEV να επιβάλει τις συμβατικές της δυνατότητες στη διαμόρφωση του συγχρησιμοποιούμενου συστήματος αποκομιδής και ανακύκλωσης και να λαμβάνει όλα τα απαραίτητα μέτρα ώστε να τηρεί τις υποχρεώσεις της, ως σύστημα αποκομιδής και ανακύκλωσης, όπως απορρέουν από το νόμο και την άδειά της, παρά τη συγχρησιμοποίηση. Επιπλέον, η δέσμευση αυτή ισχύει μόνον στην περίπτωση που

α) οι φορείς τοπικής αυτοδιοίκησης ή/και οι φορείς διαχείρισης απορριμμάτων δηλώσουν διατεθειμένοι να μειώσουν κατ' αναλογίαν τα τέλη που πρέπει να καταβάλλει η ARGEV για τη διάθεση και τη λειτουργία των εγκαταστάσεων αποκομιδής/διαλογής ή/και για την αποκομιδή/διαλογή - ανάλογα με τη χρήση των κάδων και των λοιπών εγκαταστάσεων και να καταβάλλουν κατ' αναλογίαν στην ARGEV το κόστος που αναλογεί άμεσα στην αποκομιδή/διαλογή (ήτοι το κόστος συντήρησης και διαχείρισης του συγχρησιμοποιούμενου συστήματος αποκομιδής, το κόστος των συμβούλων διαχείρισης απορριμμάτων, το κόστος έρευνας και ανάπτυξης κ.λπ.). Για το ύψος και τον καταλογισμό του προαναφερθέντος κόστους η ARGEV προσκομίζει πιστοποιητικό ανεξάρτητου οικονομικού ελεγκτή·

β) οι φορείς τοπικής αυτοδιοίκησης ή/και οι φορείς διαχείρισης απορριμμάτων δηλώσουν διατεθειμένοι να καταβάλλουν στην ARGEV το πρόσθετο κόστος που προκύπτει για τις εταιρείες του συστήματος ARA και/ή των συμβαλλομένων εταίρων της συνεπεία της συγχρησιμοποίησης όπως το πρόσθετο κόστος ανάλυσης ή διαλογής για τη διατήρηση της ποιότητας των συσκευασιών που συλλέγονται με εντολή της ARGEV και παραδίδονται για ανακύκλωση. Για το ύψος και τον καταλογισμό του προαναφερθέντος κόστους η ARGEV προσκομίζει πιστοποιητικό ανεξάρτητου οικονομικού ελεγκτή. Δεν λαμβάνεται υπόψη το πρόσθετο κόστος που προκύπτει για τις εταιρείες του συστήματος ARA ή/και τους εταίρους της από τη μείωση των ποσοτήτων τις οποίες αφορά η άδεια.

Η εν λόγω δέσμευση αναλαμβάνεται με πρόσθετες συμφωνίες που προσαρτώνται στην εκάστοτε σύμβαση παροχής υπηρεσιών.

- (Δέσμευση 4) Η ARGEV και η ARO θα καταγγείλουν τις συμβάσεις τους με τους εταίρους διαχείρισης απορριμμάτων στο τέλος της τριετούς διάρκειας της σύμβασης, εφόσον τα συμβαλλόμενα μέρη δεν συμφωνήσουν ως προς την παράταση της ισχύος της σύμβασης το πολύ επί δύο έτη. Μετά την παρέλευση πέντε ετών από την έναρξη ισχύος της σύμβασης το αργότερο, η ARGEV και ARO συνάπτουν νέες συμβάσεις παροχής υπηρεσιών μετά από ανταγωνιστική, διαφανή και αντικειμενική διαδικασία (διαγωνισμοί, προσκλήσεις υποβολής προφορών κ.λπ.).

6. ΣΥΝΕΧΕΙΑ ΣΤΗ ΔΡΑΣΗ ΠΟΥ ΑΝΑΛΗΦΘΗΚΕ ΑΠΟ ΤΗΝ ΕΠΙΤΡΟΠΗ

139. Η Επιτροπή προτίθεται να μην προβάλει αντιρρήσεις δυνάμει του άρθρου 81 της συνθήκης ΕΚ και του άρθρου 53 της συμφωνίας ΕΟΧ στις κοινοποιηθείσες συμφωνίες ή να χορηγήσει στα ενδιαφερόμενα μέρη μεμονωμένη απαλλαγή δυνάμει του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ, συνδεόμενη ενδεχομένως με την ανάληψη ορισμένων υποχρεώσεων. Πριν εκδώσει την απόφασή της, καλεί όλους τους ενδιαφερομένους τρίτους να υποβάλουν τις παρατηρήσεις τους σχετικά με την υπόθεση εντός ενός μηνός από της ημερομηνίας δημοσίευσης της παρούσας ανακοίνωσης. Οι παρατηρήσεις πρέπει να σταλούν στην ακόλουθη διεύθυνση, με την ακόλουθη ένδειξη "COMP/A.35.470/D3 - ARA και COMP/A.35.473/D3 - ARGEV, ARO": European Commission Directorate-General for Competition

Directorate D - Services

B - 1049 Βρυξέλλες Φαξ (32-2) 295 30 80.

(1) ΕΕ 13 της 21.2.1962, σ. 204/62.

(2) BGBl. αριθ. 648/1996.

(3) ΕΕ L 365 της 31.12.1994, σ. 10.

(4) BGBl. αριθ. 645/1992.